Texte Mundart – Trummer Online\nLabor1: Amne sichere Ort\nAlle Texte von Trummer\nFamilienalbum und LABOR1: Amne sichere Ort\nsind zu Bandcamp verlinkt, dort sind die Texte bei den Songs eingetragen.\nE Warnig une Frag\nHüt Nacht ziehni se uf, die wyssi Fahne\nAll mini Waffe lige hie vor dir im Dräck\nVil Lob u Schand für die wo wyterkämpfe\nI ergibe mi, i lege o mi Rüschtig wäg\nJitz isch’s a dir, du muesch nume no mi Hand näh\nMir wärdes gseh, weles Läbe üs so findt\nArm in Arm wie zwöi müedi Soldate\nI däm Chrieg wo niemer gwinnt\nMr verzelle üs üsi Gschichte\nDas wo zuelost schrybt se uf\nNär binde mir es Buech drus\nU verbrönnes hindrem Huus\nDe hocke mir dert uf die Schoukle\nMir wärdes gseh, weles Schicksal üs so findt\nArm in Arm wie truurigi Soldate\nUni verspriche, du wirsch nid hungere u früüre\nI ha e guete Vorrat agleit über d’Jahr\nU villicht hesch ja o du nümm vil z’verlüüre\nU masch eifach nümm allei dür die Nacht ga\nChumm, leg di zu mir i ds gmachte Bett hie\nI la di nid los, bis dr Schlaf üs findt\nArm in Arm wie entchoni Soldate\nWie d’Bathseba ha di gfunde\nAber i ha di Maa nid umbracht\nNume Psalme ha dr gsunge\nI stirbe sälber i där Schlacht\nU falls du je um mi söttsch gränne\nDe gränn um das, wo mir nid hei chönne ha\nI wirde nume di cho sueche\nWeni je sött uferstah\nBrich mi, Maria Magdalena\nHol mi vo mim Thron\nI ma kes Paradies erkämpfe\nWe sich nid ds Läbe hie scho lohnt\nWie d’Abigajil bisch vor mir gstande\nAber i mi Zuekunft hesch nid gseh\nO für di eigni hesch ke Plan gha\nVo üs zwöi wird niemer gchrönt\nBis i ändlich ruhig bi\nFertig mit Glychnis u Wahrheite\nEs isch eh alls gloge gsy\nNimm mi, Maria Magdalena\nArm, schwach u besiegt\nWes nid mit dir cha sy\nS’git für ke Judas öppis z’gwinne\nGrund mi z’verlügne git’s o nid\nLue, i ha nüd als Opfer z’bringe\nUssert dene Lieder da für di\nWeme dr Gloube dra würd finde\nDe chönnt me bätte um chli Gnad\nWeme sini Sünde würd benenne\nDe wär villicht Vergäbig zha\nSäg, gsesch du das nid?\nUf mi wartet ke Erlösig\nI bi dür d’Wüeschti cho\nAm Kreisel vore blinke d’Ample, dert isch mal e Chrüzig gsy\nI weiss no, wo si bout hei, i bi syt jahre hie drby\nDr Tramfahrplan het gändret, d’Mitbewohner o\nDert wo’s am Velomech isch z’chly gsy, sy när Afrikaner cho\nI ha de doch mal d’Wohnig gschtriche, Bilder gwächslet nadisna\nÜberlah was i muess am Schicksal, dr Räschte packi a\nWie schiffbrüchig uf dr Insel\nWome vo allem gnue brchunnt\nStahni am Loryplatz und warte\nUf ds Schiff am Horizont\nSy geng die Glyche, wo no wach sy, weme spät am Fänschter steit\nU im Neon Liecht vor Tankstell, gseht me d’Nacht nid wo vergeit\nVillicht wär i ja dä, wo d’Lösig bringt, i ha ds Wältproblem studiert\nU weme eh nüd bessers z’tüe het, schads öppe nüt wemes probiert\nMitre Chlystadt ringsetum\nDr Schlaf findt mi hüt nid, i has halt ufgäh\nI ghöre d’Nacht scho syt em letschte Bus\nStimme vo Tanzvögel ufem Heiwäg\nWo öppis z’Läbe gfunde hei dert uss\nMängisch wüsst me gärn, wär sich das usdänkt\nEifach a Zuefall z’gloube glingt mir nid\nWenni d’Ouge uftue gsehni Schätte\nWenni d’Ouge zuetue gsehni di\nNöi isch all das nid, i kennes lang scho\nScho mängisch hani gmeint, alles sig gklärt\nBi so mängem, woni sythär ha a d’Hand gnoh\nBoui dir es Dänkmal i mim Härz\nMir hei üs immer wider d’Wunde bluetig gribe\nUs Angscht, dass irgendwenn nüt übrig wär\nU hei dänkt, we üs scho d’Liebi nid isch blibe\nDe blybt üs so de immerhin dr Schmärz\nAber nadisna sy d’Bilder meh verschwumme\nD’Erinnerig isch lengscht gar nümm so schwär\nMängisch merki, dassi üsi Lieder summe\nUni boue dir es Dänkmal\nZum Wyterga hei mir üs trotzdäm zwunge\nde loufe mir üs einisch übre Wäg\nU scho steit alles, woni sythär ha gfunde\nIm Schatte vo däm Dänkmal\nE Warnig u e Frag\nI dr Morgedämmrig, ir Stilli vor näm nächschte Tag, seit si lysli:\n„Muesch ke Angscht übercho\nDs Bluet ufem Liintuech isch vo mine Stigmata,\nEs isch lengscht z’spät, du hesch mir d’Unschuld nid gnoh\nMuesch ke Angscht übercho.“\nIhre Chopf am sym Hals, ihri Hand uf sym Härz fragt si\nWeisch du, wie das isch weme liebt?\nI ha mal gmeint, i wüss’s scho, aber das isch vil z’lang här\nMeinsch du es längt, we nume dr Gwunder blybt?\nHeisst das scho, dass me liebt?\nU är seit, Angscht hani eh, u e Antwort hani keni,\nAber e Warnig une Frag bini o\nZum Byspiil, ob’s stimmt we si säge, ds Wichtigschte syg das:\nDassme ganz u gar sich sälber cha sy.\nMeine si ächt würklech alls, woni mit mir trage?\nMeine si würklich all dä Dräck o i mir?\nIsch das ganz u gar mi?\nU i dr Morgedämmrig, ir Stilli vor däm nächschte Tag, seit är lysli\nMuesch ke Angscht übercho.\nU si seit: Angscht hani eh, u e Antwort hani keni,\nWe du mi nomal schlahsch, de stahni nomal uf\nNid wyl i das wott, sondern wyl i muess\nMe darf nid blybe lige wyl me nümme ma\nMe darf ersch blybe libe, weme nümme cha\nDas sy d’Regle woni glehrt ha, i halte mi dra\nMe cha sech nid beschwäre, s’het ke Schiri da\nChumm mit dine Prügle, chumm mit dine Stöck\nI chume ohni Schutzschild, u i schlah o nid zrügg\nAber chumm mr nid mit dine Abgründ, die hani überläbt\nBring mir e Mörder oder Liebi\nÖppis, wo sys Verspräche häbt\nI stelle mi de Mörge, solang‘s no Mörge git\nVillech lehri lächle u villech lehri nüt\nVillech hei die rächt wo bhoupte da syg öppis dran\nI wott’s wüsse, i stah uf\nFrüsch bandagiert, zrügg uf Aafang\nWenni Angscht ha, wenni still stah\nWenni wider mal nid weiss wohi\nDe nimmi alls zrügg, woni gseit ha\nWenni würklich mal ehrlich bi\nI ha ke Antwort, i ha ke Ahnig\nI verstah vo all däm nüt\nDarf i zu dir cho? Machsch mr d’Tür uf?\nChumm mir zieh üs e Dechi bis zum Hals\nU gseh dr Tag ga, u gseh o d’Nacht ga\nBlybe lige da\nHut a Hut\nWosch die Tür nid uftue?\nOder wenigschtens richtig zue?\nDu luegsch wäg hinder dere yghänkte Chötti\nU im Spalt steckt no mi Schueh\nWosch mi nid eifach schicke?\nOder di z’grächtem zrüggzieh?\nDu luegsch wäg hinder dere töif verschrubte Chötti\nSperrt si mi us, sperrt si di y?\nI weiss was unde ar Stäge wartet\nHinder däm dunkle schwäre Tor\nDs Ändi vor Wält, woni ha gfunde, wird cho\nDuss i däm Park, wo alls nöi cha passiere\nDuss i däm Park, wo nüt richtig wehtuet\nDuss i däm Park, wo’s nüt meh git z’verlüüre\nDuss i däm Park, uf dr falsche Syte vo där Muur\nWosch die Tür nid eifach uftue?\nBlybe mr hie eifach no chli stah?\nFalls du doch no öppis seisch, lueh mi bitte a\nFalls du doch no öppis seisch, bitte lueh mi a\nSüsch gloubis nid u blybe da\nI gloube a di Sehnsucht uni gloube a di Schmärz\nI gloube a die Frage, i weiss nid wie me se klärt\nI gloube dir dis Gwüsse, i gloube dini Schuld\nI gloube a di Hoffnig und a dini Ungeduld\nI gloube a d‘Verzwyflig u a d’Ungrächtigkeit\nI gloube, dasses die trifft, wo scho vil z’vil hei ertreit\nI gloube a dis Loch im Buuch, i gloube a di Truur\nI gloube a di Wuet i dere Sackgass mitre Muur\nI gloube dra dass’s sälte so chunnt, wie’s am beschte wär\nAber i gloube nid a dis schwarze Härz\nI gloube a di Dumme u a d’Macht wo si hie hei\nI gloube dasses schiefgeit o für die wo z’Beschte wei\nI gloube nid a Sicherheit u nid a Garantie\nI gloube, dass die Müeh, wo mir üs gä nid gnue chönnt sy\nI gloube a Intoleranz u i gloube a Gwalt\nU es bringt nüd s’nid welle z’gloube, wil i gloubes halt\nI gloube a Zerstörig und a Korruption\nI gloube a Blindheit u a Religion\nI gloube me chönnt ufgäh, u dass das villecht liechter wär\nI läbe gärn hie\nI gloub e a ds Läbe u dass es sich lohnt\nI gloube a ds Läbe und i gloube a Tod\nI gloube a Wahrheit wo eim Wysheit bringt\nI gloube a Wahrheit wome niene findt\nI gloube a Liebi wo eim richtig treit\nI gloube a Liebi und a Einsamkeit\nI gloube a Hoffnig wo eim dür ds Läbe stüürt\nI gloube a Hoffnig wome o verlüürt\nI gloube a alles wo irgendöppis klärt\nI gloube a alles wo ds Läbe hie erschwärt\nI gloube a alles, egal ob mir das gfallt\nI gloube a alles wil das alls isch halt\nAber öppis gloubi nid u o nid wes so wär\nI gloube nid a dis schwarze Härz\nUf de Stägetritte vor de Loube stöh no Coci-Büchsli ufgreiht,\nWie verloschni Fridhofscherze warte si uf d’Putzmannschaft vor Nacht\nOrangi Männer, wo im Morgegraue alls besytige wo irgendöpper nümm het welle häbe\noder’s nümm het gschafft\nD’Pouke sy verklunge, ustrunke isch usgsunge\nNume dert hinderem Fänschter ghöri no öpper wo schreit\nI stelle mr di vor, still u mit Konfetti ufem Mantel\nU tschirgge dür Girlande wo villicht us dine Haar sy gheit\nBir nächschte Chilche isch’s z’füfte Mal öpper achunnt\nU ehrlich nid zum Junke nur zum Schlafe mindischtens 2 Stutz sött ha\nDie erschte drü Mal hanis o nid gloubt, u scho denn hani Rueh welle\nAber denn hani im Jaggesack das Usegäld no gha\nErsch am Bahnhof wird’s när besser, dert isch läär jitz bis uf d’Taxis\nU das Päärli, wo no stürmet ufem Randstei mit de Hünd\nI loufe langsam, wyl vo hie muessi graduus u du müesstsch abe u somit isch es klar:\nHüt Nacht findi di nümm.\nAm Kocherpark flicke si Tramgleis, orangi Männer mit Maschine rede nüt,\nU es sprüeht Funke bis zu mir hie über d’Strass\nEs chlyses Füürwärk für die Party, für das Fescht wo si nid gha hei\nU wo’s chuum e mal wird gä bi üs im Quartier uss\nI winke ne, si gseh mi nid, u i ga wyter\nSchritt um Schritt, Ample um Ample\nU um die Zyt blinke die hie nume no\nU i weiss nid, was i söll mache mit däm Wachtroum vo dim Lache u däm Blick\nWo mir scho mängi Stund dr Schlaf het gnoh\nGuet Nacht Fründe, guet Nacht Bärn, guet Nacht unerfüllts Verspräche\nGuet Nacht dir, falls du das ghörsch, i hätt nume ei Bitt\nWürdsch du für mi einisch so luege, chunnsch vrby hüt i mim Troum\nWes allefalls e chlyni Hoffning ufne Zuekunft mit dir git?\nDr Rummelplatz muess zue tue u dr Summer schlycht verby\nBi de Gheimnis vo de Goukler isch o mal eis z’letschte gsy\nD’Zylschibe sy verschosse o we nid mänge Träffer glingt\nO das Echo het es Ändi we niemer wyter singt\nZersch stelle si ds Liecht ab u nächhär no dr Strom\nWe dr letscht Vorhang isch gfalle bschliesst eine när no z’Tor\nAber du und i, chumm, mir blybe ewig\nIsch no ke Roupe Roupe blibe u kes Chind je es Chind\nU jede muess mal ufgäh, egal was är vorhär alls gwinnt\nJedi Zälle, wo nid abstirbt, transformiert sech irgendwenn\nU d’Dämmrig vom Vergässe verschlückt alls wo‘d mal hesch kennt\nAber du und i, chumm, mir läbe ewig.\nI cha warte bis dä Sturm hie verby isch\nI cha warte bis dr Summer sich zeigt\nI cha warte uf di, wenni muess, chani warte, es geit\nI cha warte bis die Sätz ihre Sinn hei\nI cha warte, bis o du se verschteisch\nI lose zue, wenni darf, wet mi lahsch., losi zue was du seisch\nI lose bis di Gschicht hie verzellt isch\nU we du när e Frag hesch für mi\nGibi gärn zue, werum dassi warte\nAber dis Ghemnis verrati dir nid\nI cha starch sy für di und das häbe\nI cha starch sy für di und lah los\nI cha alls woni darf, wettmi lahsch, woni muess, wes sich lohnt\nLegi alls woni ha uf die Waag hie\nGschänk u Ballascht vo däm Wäg hinder mir\nUnd är miech Sinn wenner darf, wettne lahsch, füehrt dä Wäg mi zu dir\nI bi dä, wo ar Absperrig mitlouft\nU villicht dräihsch du di ja zu mir\nDu chasch frage, werum i möcht mitcho\nDis Gheimnis verrati dir nid\nI gibe gärn zue, werum i möcht mitcho\nAber dis Gheimnis verrati dir nid\nDr Damm isch broche, d Fluet isch cho\nI ha no ufgluegt, da het’s mi mitgnoh\nEs nützt kes Ruedre, es nützt ke Wehr\nU wo’s mi aspüehlt wird i de gseh\nSi hei mir gwunke, si hei mi gwarnt\nI gibes zue, i ha ke Ahnig gha\nI kenne niemer wie di\nDür all die Geschichte, dür all die Jahr\nHani gnue usteilt u ygsteckt gha\nHa gmeint i chönn das, i wüss was me seit\nHa gmeint i kenn das, i wüss wie’s geit\nU jitz bisch du cho, jitz lue mi a\nGhörsch das Härz schlah?\nEs het ke Wahl\nU wenni z’Grund ga, de nur für das\nLieber richtig verloore\nCecylia & Ludmilla\nIsch e zimlich guete Summer bis hie\nSüsch tuet’s ja geng am Aabe zue\nJitz chame bis i d’Nacht blibe sitze\nU imne Pulli isches lengschtens warm gnue\nEs schmöckt nach Läbe im Botanische Garte\nU überall unde am Fluss\nHets ufme Räseli scho Fründe wo warte\nUsi fröie sech sy mer duss\nSi sy die Beschte, wome cha finde\nI weiss nid wasi ohni si miech\n(Ohni si giengs nid)\nJitz hei si d’Stüehl wider uf d’Strass gstellt\nU i de Pärkli spile si Boule\nUf de Bänkli wärde d’Ferie besproche\nU irgendwo ufemne Balkon git’s Rotwy\nU d’Fründe sy für jedes Thema z’ha\nSi hei scho geschter gseit, si wärde ume sy\nU si fröie sich bini da\nEs sy die Beschte, wome cha finde\nI weiss nid, wasi ohni si miech\nU jedes Mal weni am Morge erwache\nU d’ Sunne scho uf ds Parkett schynt\nDe dänki: Bi allem wo schiefgeit\nGit’s geng e Grund zum zfride sy\nMir hei no alls überläbt bis hie\nAber überläbe cha nid alles sy\nMr hei gseit, was mr alles welle lehre\nu nid gfragt, ob me das när ertreit\nmir hei gseit: was hei mr z’verlüüre?\nBevor mr gwüsst hei, wie verlüüre geit\nöppis isch dür all das blibe:\nOhni si giengs nid\nSo trybts üs uf dr Flucht dür die Täg hie\nU es trifft sich, dass de geng öppis louft\nIsch ja immer irgendnöime e Party\nOder e Band, wo no e Schibe touft\nU jedes mal weni am Aabe i ds Bett ga\nde ergibi mi kampflos em Schlaf\nu dänke: bi allem wo schiefgeit\ngit’s doch öppis zum gloube dra\nbi allem wo schiefgeit\ngit’s öppis woni gloube dra\nWirfsch e Blick no mal i Chüehlschrank, ob o hüt wider alls am rächte Ort isch\nU wette d’Tür hinder dir zueziehsch mit em Schlüssel i dr Hand\nU du verzellsch vo däm Päärli, wo näbe nand het gschwige\nNüd vo däm Päärli, wo im Nachbarhuus verbrönnt isch\nHet öpper mi Père gseh? Me kennt ne hie ume scho\när isch dä wo geng bim Hidir hockt u är wätteret drvo\ndasses synerzyt sig besser gsy, u ihm isch glych weme nid lost\när her früecher i dr Selve gschafft, jitz isch er arbeitslos\nDenn woni ne no kennt ha, het er geng so Hemli treit\nManchesterhose, Halbschueh, u o kes Jäggli wes het gschneit\när sig ja eh nume ume Egge, het er gseit und isch drvo\nu irgendwenn bini halt furt gsy woner wider zrügg isch cho\nU ire stärneklare Herbschtnacht mal het er mi ufe Balkon gholt\nHet ufezeigt wo’s het gfunklet und het gseit; Das dert isch dr Orion\nI hami gfröit und ha si Hand gnoh u ha gfragt für was dä steit\nHet öpper mi Bueb gseh? I ha ghört hie chönnt er sy\nÄr isch dä mit dene Ring im Gsicht und är stotteret e chli\nÄr isch d, wo schiins geng fluechet i dere Stadt sig ja nüt los\när het früecher i dr Selve tanzt, jitz hangt er am Bahnhof\nu ire stärneklare Herbschtnacht mal, hani ne ufe Balkon gholt\ni ha ufezeigt wo’s het gfunklet u ha gseit: Das dert isch dr Orion\nÄr het sech gfröit und het mi Hand gnoh und het gfragt für was dä steit\nuni dänke mängisch hüt o, dassi gschyder nüt hätt gseit\ndenn wonine no kennt ha isch er fasch no es Chind gsy\nJitz het er gloub e sone Bockbart u meischtens es Punkmeitli drby\nChöit ihm säge, i heig ne gsuecht hie, und i wär jitz süsch parat\ni würd mitem d’Antwort z’finde, wenner wider öppis fragt\nHet öpper mi Bueb gseh?\nVo däm Flimmre bir Hitz ir Wüeschti, vo de Sandstürm, wome nümme gseht\nvo däm Steihuus duss am Stadtrand, wo mi Familie läbt syt eh und je\nvo Beduine, wo z’Märit chöme mit ihrne Schaf we mir Opferfescht hei\nvo däm Meitschi, woni gliebt ha, chani verzelle, we dr würklich weit\nSi isch Tochter gsy vom Mustaffa, umse z’wärbe hani mi nid gwagt\nwette ke Stutz hesch, u ke Job hie, bruuchsch nid mal z’frage, wird ke Hochzyt gha\nI ha mi Gschicht verzellt mal bire Shisha, eine hets ghört wo isch vo Süde cho\nI ga derthi, wo d’Lösig wartet, het er zue mr gseit, chumm doch o\nKnapp ännet dr Gränze, hesch o nid überläbt, läbsch fangs mal wyter\nI ha Tourischte gfüehrt i dr Sahara, und in El Hamma hani Tee verchouft\nMeischtens sy mr halt im Schatte ghocket, was wosch da flyssig tue we eh nüd louft?\nJitz bini hie und i bi froh, wet mr das Bier zahlsch, aber i mache mir nümm vor\nE Sturm chunnt, no isch’s hie ruhig, aber gly holt er di o\nKnapp ännet dr Gränze hesch o nid überläbt, läbsch fangs mal wyter\nI hane Troum gha vo Europa, si hei Bombe bi de Brügge gleit\nstöh mit Waffe uf kaputte Strasse u alli hei mit Finger uf mi zeigt\ni bi uf d’Chnöi, ha d’Händ i d’Luft gha, ig dr Prophet wo gar nüt seit\ndir chöit mi Wahrheit no verbiete, aber nümm mi Würklichkeit\nSi steit parat ännet em Tunnel, me gseht se dert scho winke\nu es blybt nüt ussert öine Warnsignal, wo us de Trümmer vo öier Lugi wärde blinke\nSo kenni di gar nid, du hesch ja Träne i de Ouge\nByssisch uf d’Zähn, machsch geng no d’Füüscht\nMr hei’s doch probiert, hei nes geng Müeh gä z’gloube\nHei dr voll Ysatz gä, gwinne glych nüt\nWeisch no denn i däm Winter, woni bi zu dir cho\nHa nume e Tisch bracht, dr Räscht hesch du gha\nEs z’chlys Bett im Egge, une Schwarzwyssfernseh\nDs alte Gschirr vo dir Mueter, für denn het’s das ta\nVorem Huus us e Roller\nU im Chäller es Paar Ski\nU niemer wo gseit het wie churz die Jahr sy\nU jitz luenis a\nIrgendöpper het bschisse\nByssisch uf d Zähn, weisch nümm y und us\nMir hei’s doch probiert, u s’het gnue Gründ gä z’gloube\nAll die umgsetzte Plän, das eigete Huus\nHät mes müesse gseh cho?\nSy mir nid gnue gschyd?\nMeinsch die andre hei gwüsst\nWie churz die Jahr sy?\nJitz luenis a\nU geng hei si gseit: Dir müesst ke Angscht ha!\nGeng hei si gseit: Üses Netz faht nech uf\nU glych sy mr gheit\nU ds Gheie het weh ta\nU mr hange im Netz, u mir chöme nümm drus\nIrgendöpper het bschisse!\nIrgendöpper het bschisse,\nU jitz lueg nes a\nDie Bärge het’s scho lang gä, u o ds Huus isch denn scho gstande\na dr beschte Laag im Tal, grad dert wo d’Strass isch dürigange\nlang bevor si teeret hi, scho vurem erschte Chrieg\nhi die Riisende hie stillgha u i Vaters Beckery\nöppe es Brot gchuuft u chli Proviant bevor si wyter sy\nar Gemmi zue uf dr Lötschbärgstrass\nu mir Chind hi gwüss viil gholfe, es het ging öppis z’tüe gä\nir Bachstube u im Lade, mi het müesse früei ufstah\naber när hi mr ussi dörfe, mir hi gspilt grad näben Huus\nsi ufem Zuun am Fäldrand ghocket u hi aller kennt u grüesst\nwo sy verbycho uf däm Wäg wo mier druf i d’Schuel sy ds Tal dr’uus\nuf dr alte Lötschbärgstrass\nU sini Hand hani ging gspürt\nIr Sunntigschuel hani när Werner troffe, är isch menge Sunntig mit mier gloffe\nu het Gspäss gmacht bis ig glachet ha, i hane gärn brcho so nadisna\nU mier sy gwüss chum erwachse gsy, wo mier hi ghüraate\ni bi zuenim züglet bi sine Alte i ds Huus ar Haslimatte\nmier hi jeden Aabe zuegugget wie ds Tal versinkt im Schatte\nu mitts drin d’Lötschbärgstrass\nEs het niemer je behuuptet gha, e wärdi ifach sy\nWerner ir Fabrigg u ig dehiim jahrus, jahry\nSo isch iis Chind nachem andre cho, u i gseh si ging no vurmer\nwie si glachet hi u mitenand dert ds Bord achi sy gsprunge\nwenes sältnigs Outo mitre Stuubwolke isch düricho dert unde\nMier hi es iigets Huus buut, gly nachem zweite Chrieg\nim Dorf vor wo d’Fabrigg u d’Chilche chli necher sy gsy\nU gwüss ersch mengs Jahr speter, wo si d’Strass lengscht teeret hi\nhet iine vo de Junge dert älber buut i isch gly druf\nmit sir iigete Familie yzoge i sis Hiim\ngrad näb dr nüüie Lötschbärgstrass\nZwüsche Gerihorn u Elsighorn um Niese ur Altels\nisch nüt so richtig blibe ussert de Näme unem Fels\nir Matte hindrem Huus stampfes ging meh Blöck usem Bode\nd’Fabrigg isch furt , u d’Chind sy lengscht i ds ganze Land usgfloge\nnäb em alte Viadukt hi si e Betonbrügg ufzoge\nfüre Schnällzug über d’Lötschbärgstrass\nMier hi Werner ufe Fridhof bracht, zwe vo de Junge o\ni hami mengisch gfragt ob öppis hetti chönne anders cho\naber i wiis, es bringt nüd z’chlage, u o ds Grüble wäger nüt\nu es bringt o nüt ging z’glyche z’frage, wes ki luti Antwort git\ndür all das füehlig mig trage, bi gwüss nie i ds Leerä gchit\nSini Hand hani ging gspürt\nLiebschte Jesus, nimm mi mit\nWie dini Jünger i där alte Gschicht\nbis zum Meer halt dür die Wüeschti\nEs heisst mir Meitschi, mir us Nyeri,\nmir sige stercher als d’Männer da\naber wirf e Blick mal uf die Giele,\ngsehsch mir hei gar ke anderi Wahl\nSi suufe Tusker, scho am Mittag.\nSi chätsche Mira bis z’Hirni surrt\nsi mache weni, u das langsam,\nu chuum isch z’Chind gmacht sy si furt\nMi chly Brüetsch chlaut in Mombasa\nu mi Cousine isch scho ir Schwyz\nmini Schwöschter het dr Virus\nu i bi jung u starch, u jitz chunnt mi Zyt\nWie dini Jünger, i där alte Gschicht\nNach so mängem Aabe i irgendere Disco\nfürne chlyni Hoffnig, oder wenigschtens chli Gäld\nimne schäbige Zimmer gibeni mi Körper\nvillicht holtne eine ine besseri Wält\nLiebschte Jesus, hol mi furt hie\nwie dr Moses i ds globte Land\nMit Füür am Himmel, mit gschtürzte Muure\nLiebschte Jesus, nimm mi ar Hand\nMatatu südwärts, Kenyatta Highway\nbis nach Nairobi a d’Accra Road\nLiebschte Jesus, hol mi wäg hie\ndu chasch alles wemes gloubt\nWartet es Boot uf mi am Ufer?\nWartet e Sturm im Mittelmeer?\nWartet e Hafe dert, uf mi zum Lande?\nLiebschte Jesus, lah’s mi la gseh\nDe nimm mir halt o no das Lied wäg,\nu verbiet mir no dr Gsang\nZeig woni o nümm darf tanze,\ns’wird mir eh vergah hie über churz oder lang\nGib mir Regle für mis Lache:\nWenn, wie lut u wo\nStutz mir z’rächt bis i dir passe,\nbis i genau so bi wie du\nDu findsch, dass niemer meh di Värs kennt,\ndass niemer dini Gschichte lost\ndass di Messias nid zu dir findt.\nDu hesch scho lang nümm z’chlage,\ndu jammrisch nume no.\nZwüsch all dine Prognose u all dine Termin\ngits ke Platz für Überraschig\nu ke Platz für chli Magie\nI wünsche mi i ds Wältall\nRund um mi wyt u breit nüt\nLieber richtig verloore ir Lääri\nAls chli einsam hie mitts i de Lüt\nI wünsche mi i d’Wüeschti\nRund um mi nüt als dä Sand\nLieber richtig verloore ir Wyti\nals chli einsam i däm chlyne Land\nI säge nid i läbe besser\ni säge nid du läbisch schlächt\ni stuune nume, dass dir das längt:\nGuet u rächt\nU denn bim Abschiid hesch mi Hand gno\nGfragt ob ob me blöd wird, weme liebt\nu när hesch gseit, i söll zu dir cho\nu jitz bini hie\nu was isch passiert?\nI wünsche mi i d’Antarktis\nrund um mi nur Ys u Schnee\nLieber richtig verloore ir Chelti\nals dir i d’Ouge luege und dert nüt gseh\nI säge nid i liebe besser\ni säge nid du liebisch schlächt\n„Had I the heavens embroidered clothes\nenwrought with golden and silver light …\nbecause you tread on my dreams“\nWilliam Butler Yeats, aus „He wishes for the Cloths of Heaven“\nDas Lied singi für dä Summer, wo mir dür d’Prüefig sy cho\nUni ha gseit:: Chumm, mir mache üs per Outostop drvo\nU du hesch gseit:: Lue Mann, du weisches, i finde di e liebe Siech\nU we du ab und zue chasch d’Schnurre ha, gits nüt woni lieber miech\nJitze singi für dä Aabe denn in Südfrankriich am Strand\nEs z’dürnigs Päärli het üs mitgnoh us dr Hitz am Strasserand\nE Fläsche Wy unes Gramm Schwarze bim Sunneundergang\nU vo hinde amne Füür ghöri bis hüt geng no dä Gsang:\nMr hei Jeff Buckley ghört am Gurte, när dr Oldham im Bad Bonn\nU d’Smashing Pumpkins in St.Galle u när Pavement im FriSon\nU nach drü Tag im Stoub vom Zältplatz no dr Beck am Paleo\nU di Schöni, die vom Crêpestand, die isch niemeh fürecho\nZwüsche de Zält under de Fähnli, wo me hofft dass’s niemer nimmt\nWilme im Dunkle bim Zrüggtorkle süsch die falschi Füürstell findt\nHei mir nume für si tanzet, mängisch bis im Morgegrau\nU we di Erschte sy erwachet ghörsch se singe überall:\nDu bisch dr Erscht gsy mitme Schnüzli, mir hets chuum glängt für Kotelett\nU das mit dr Fabe het mi troffe, du hesch doch gwüsst, dassi o wett\nAber gnue het üs verbunde, mir hei gueti Gschichte gha\nWie denn wo d’Tschugger üs hei tigget, u ufem Poschte luegsch mi a:\nBamboulé, hesch gchüschelet, die finde das eh nid. Bamboulé\nI ha scho ewig nümm vo dor ghört, uni weiss a mir ligt’s o\nScho i de erschte zwöi drü Jährli isch gar mängi Chrüzig cho\nAber weischno, mir hei gschwore: Mir läbe beidi gsund u läng\nU träffe üs im glyche Altersheim u singes i de Gäng\nBamboulé, Falls es denn Altersheim no git, Bamboulé\nD’Maschine sy abgstellt u blibe stah so für d’Nacht\nMir wärfe e Blick zrügg uf das wo mir hüt hei gmacht\nZwüschestation Stammtisch, me trinkt u tratschet dert vil\nKenne all ihri Witze, aber si kenni nid\nDehei i dr Chuchi isch die Fläsche lengscht läär\nuni lege mr d’Wort z’rächt u ni weiss nid für wär\nsäge: d’Täg wärde chürzer\nu d’Nächt wärde lenger\nu dr Abgrund wird töifer Jahr um Jahr\nMueter het gseit geng, heig so fridlich gspilt\nU jede zwöit Donnschtig duss uf dr Allmänd gsehsch, dass das geng no gilt\nMöge fangs nümm so seckle u heis när i de Chnöi\nGäbe alls bis am 6i, när isch Familiezyt u die andre gö hei\nI blibe no chli dert usse, zieh dür ds Quartier\nKenne zwöi drü Adrässe, dert isch me fründlich zu mier\nU si behouptet si liebt mi, zmindscht e Viertelstund lang\nsi seit nume: Pressier chli\nd’Chnoche sy müeder\nu d’Luft hie wird dünner\nHa dä Huet da vor Ruthle, u Thesä het das Bild gmalt\nwenni denn no bi z’dumm gsy, de bini jitz dänk de z’alt\nMe het üs vil versproche. Wo isch all das när hi?\nDass eim o alls cha a Arsch ga, vo däm rede si nid!\nBi nümm so ir Üebig, i würd gä wasi cha\nChumm lieber chli früecher\nwil Tröim wärde chlyner\nu d’Hornhut wird dicker\n(Text Bridge: Büne Huber)\nDert wo d’Boumwipfel im Näbel verbleiche, während fasch emne Vierteljahr\nWone trüebe Tag sech spieglet i de Teiche uf de kahle pflüegte Fälder näbedra\nDert wo d’Farbe a de Hüser scho chli duuch sy,\nd’Fänschter gsprunge, d’Fassade bröcklet o\nDert wo d’Manne grossi Händ hei wo si bruuche,\nvo dert hani die Bilder mit mr gno\nI gsiech dä Vogelschwarm, wo landet ufem Strommascht,\nd’Mischtelchnöiel i de Böim vo där Allee\nI gsiech dr Rouch wo sich verlüürt überem Ziegeldach\ne Rosswage halb versunke i däm See\nSi luegt’s nid mal a, Cecylia Rakowska\nSi seit dä Troum wär doch gar nid eso gross, i wirde chum di Einzigi sy,\nwo öpper möcht, wore ab und zue i d’Ouge luegt und si villecht sogar e chli versteit drby.\nNie ma jag w domu (polnisch für „s’isch niene wie dehei“)\nU ihri Schwöschter heisst Ludmilla\ntanzt ei Nacht z’Burgdorf u eini z’Langethal\nSi het e Ring a jedem Finger une Ma für jede Ring\n10 mal alt, einsam u schlapp u öd\nMiss Dolly Bird nennt sich d’Ludmilla\nsi schickt ihrer Schwöschter jedi Wuche es Bild per Mail\nSi schribt: Wie geit’s dir, mir geit’s guet\nu d’Sunne geit im Weschte uf.\nNie ma jag w domu\nIrgendwo uf sore löchrige Landstrass,\nVrby a nore tote Fabrik\nMit em Horizont so nöch und ändlos\nwie di Liebi, wo si hätt welle gä\nI gseh si dert stah, Cecylia Rakowska\nGseh si dert stah, Cecylia\nd’Sunne geit im Weschte uf\nScho gly isch wider Vollmond u d’Fluet zieht wider ab\nDs Läbe flüchtet dür Kaländer u hinderlaaht die glychi Spur dert jede Tag\nU veruss spaziere alli mit där Maske, wo geng es Lächle une Sorgefalte treit\nU si zeige mit Plakat uf die wo tschuld sy, si baschtle Helde,\nwährend langsam ds Gäld usgeit\nAber o Helde hei halt nid zwingend en Ahnig, si hei es Mikrofon, de lüge si halt chli\nU mir andre hei öpper zum drüber flueche,\nu mitne tuusche möchte me ja de glych o nid\nWas wird äch us üs wird ono öppis\nSo balanciere mir hie dür die Wuche, geng am Abgrund vor Bedütigslosigkeit\nLäse Zytig, läse Zytgscheh, läse d’Wält, wo üs när irgendwie de gar nid so vil ageit\nSo hüschtere mir hie dür die Mönet,\nmal rächts, mal links geng uf das zue wo villicht, villicht\nU doch ratlos u hoffnigsvoll am sueche nach öppis wo mal genau üs betrifft\nU alli Andre gseh geng gsetzt u scho acho us,\nme weiss nid rächt, ob me dert de o möcht sy\nAngscht vor Stillstand, Angscht vor Einsamkeit,\nAngscht, das wo sich glohnt hätt, sig jitz grad scho verby\nU du und i, mir stosse a uf Visione, uf Liebi, uf Vernunft, uf Poesie\nU während mir singend hie im Trybsand versinke geit hinder üs es Zytalter verby\nDie meischte wo zmindscht innerlich no brönne,\nverglüie scho bevor öppis das Füür faht\nU die meischte wo z’mindscht ihri Wahrheit kenne\nlehre schwüge, will das niemer hie mag höre u verstah\nU gäll, o mir hei ja nid Luscht’s de Andre z’gloube,\nmir mache jede Fähler sälber nadisna\nLängwyle üs de glych bir Diagnose,\nwill öpper anders ja die Chrankheit lengscht het gha\nMitme Lächle, woni süsch gärn gseh, steit si da,\nihre Rucksack scho am Arm\nNur wil är jitz wider usemuess, Jenä,\nheisst das, dass du o grad muesch ga?\nI frage, was si ds Gfüehl heig, me weiss doch wie die sy\nDä isch e gcherte Händsche,\nchuum bisch du dert und het er di für sich\nDu fragsch mi, was i ds Gfüehl heig, seit si,\nweisch, es Gfüehl hani äbe scho\ndassi zum erschte Mal syt ewig\nchönnt e rächti Chance übercho\nI ha gnue Rundine dräiht hie,\nwe du’s nid weisch, de wär?\nI ga dert, wo d’Liebi wartet,\nuni gloube, dert isch äbe är\nSo long, Jenä, so long\nFähle wirsch mir scho\nGlück wünschi dir o\nU we’d versprichsch, du bsuechsch mi wider mal\nde wünscheni dir villicht sogar\nSi seit: Die Gschichte, wome ghört, säge Nei, i weiss es\naber mini Gschicht seit Ja\nChasch uf d’Erfahrig vo de Andre zeige, aber hey:\nWas geit mi das a?\nDr Durchschnitt het mi nie gliebt\nwe du’s nid weisch de wär?\nI ga dert wo Zuekunft wartet\nChunnt scho guet sägi nid\nGschyd wär anders sägi nid\nHäb Sorg sägi scho\nInchalla seit si no, u lachet\nChömet Fründe, trinke mir uf die vo üs wo’s hei probiert\nUf die wo Wäge sueche\nUf die wo nid lugg löh\nUf die wo finde und chöi bhalte\nUf die wo wüsse wie\nChömet Fründe, lüpfet ds Glas uf die vo üs wo ufgä hei\nUf die wo’s mal hei gseh gha\nUf die wo eifach hei la ga\nUf die wo sich nümm quäle\nDie wo schwach hei dörfe sy\nDrü mal höch\nU chömet Fründe, stosset a uf die vo üs wo dürgseh\nUf die wo eifach zfride sy\nUf die wo das chöi irgendwie\nWo sogar Liebi hei verstande\nUf die wo teile, was si chöi\nChömet Fründe, stosset a uf die vo üs wo dürgeseh\nU chömet Fründe, none Toascht uf die vo üs wo einsam sy\nUf die wo so gärn hätte welle\nUf die wo’s eifach nid het klappt\nUf die wo zwyfle a sich sälber\nDie wo so vil möchte gä\nChömet Fründe, none Toascht\nUf die wo glych no meh hei welle\nUf die wo halt när nüt hei gha\nUf die wo geng no wyter sueche\nUf die wo nid rächt wüsse was\nChömet Fründe, none Toascht für die vo üs, wo wyterzieh\nU chömet Fründe, no nes Lied für die vo üs wo singe hie\nFür die wo ds Läbe geng befrage\nO wes fasch nie en Antwort git\nWill villicht hesch eifach Glück gha\nU villicht eifach Päch\nVillicht macht’s irgendwenn ja de o gar ke Unterschiid\nChömet Fründe, no nes Lied für die vo üs wo singe hie\nCinemascope Live 2011 (nur neue Songs)\nChumm, sitz zu mir i ds Fänschter\nMir luege zäme de Andre zue\nSi loufe ume mit ihrene Ängscht\nLoufe ume mit ihrem Muet\nWärde mir die o besiege?\nU finde mir dä o?\nDe cha d’Nacht mir a när cho\nMir luege Wind u Wätter zue\nGseh wie schnäll sech ds Liecht cha ändre\nGseh d’Gezyte cho u ga i eire Rueh\nMeinsch mir grate i das Gwitter?\nMeinsch mir versande gly?\nChumm sitz zu mir i ds Fänschter\nU när blyb eifach no e chli\nU we du mini Hand häbsch, de häbi dini\nSolang du mi lahsch, lani nid los\nWe du dini Tröim teilsch, de teili mini\nWe du öppis versprichsch, versprichis o\nUni ha gar nümm so Angscht mer chönnte lüge\nAnders als mir dänke wird’s eh cho\nWe sich d’Wält dräiht i dere Lääri, wo gar nid so läär isch\nWene Mond sini Kreise zieht, nachemne Gsetz, wo’s schynt z’gä\nUnd sich ds Wasser bewegt u genau hie uf das Ufer trifft\nDe bruucht’s eine wo i d’Brandig steit u seit „I cha’s näh“\nU blybt stah, so lang er cha\nDas bi i\nWe sich d’Luft scho syt Tage het ufglade i dere Hitz\nU sech d’Wolke hei gsammlet, am Nordhang wird’s fyschter u trüeb\nU we dr Sturm nächhär losbricht, u’s haglet u donnret u blitzt\nDe bruucht’s eine wo mitts i das Fäld steit u seit „Es macht nüt“\nUni weiss, Zyt gwinnt immer\nUni weiss, o gäg mi\nUni weiss, irgendwenn fällts mi\nAber sälber ablige gilt nid\nWe dini Liebi di ratlos dür d’Täg trybt u d’nid weisch wohi\nWe dis Härz i genau dere Sprach redt, wott grad nid versteisch\nWe sich Frage uf meh Frage stürze u d’Antwort gits nid\nDe bruuchts eine, wo dini Hand häbt egal was d’ scho weisch\nU nid loslaaht, so lang er cha\n01.Was me mitnimmt\n03. Gschyd wär anders\n05. Vergiss mi nid\n06. Mini böse Jahr\n08. Fürne Königin\n09. D’Ballade vom Meitschi ufem Meer\n11. Gar nid so schwär\nWas me mitnimmt\nEs git e Strass in Paris, da het‘s Ständ jede Tag, u ds Morgeliecht glitzret uf em Martinskanal.\nI kenne die Stäge, bi dert mängisch gsy, undedran het‘s e Jazzclub, dert git‘s guete Wy.\nU vo obe bir Chilche gseht me fasch di ganz Stadt, wo verschwümmt dert im Dunscht mitem Horizont.\nU hie i dir Chuchi, dert a dr Wand, hangt e Städtekaländer, mr luege ne a,\nu du seisch: „Dert würdi gärn emal hi.“ U i bi dert scho gsy. Jitze, wieni hie sitze, erstuunts mi e chli.\nDas z‘Üsserscht am Rand, das isch Venice Beach.\nDert bini spaziert u s‘isch fei chli warm gsy.\nKalifornie im Winter, das gfiel dir gloub o, schmöckt nach Meerwind u Stinktier, da gwöhnt me sech dra.\nU gsesch da die Wüeschti, wo dr Zug düre geit? Das het fasch drü Tag duuret, u ab Chicago het‘s gschneit.\nHie uf dr Charte, wott hesch füregno, isch‘s ei Strich mit em Finger, när sy mr ds New York,\nu du seisch: „Dert würdi gärn emal hi“, u i bi dert scho gsy. Jitze, wieni hie sitze, erstuunts mi e chli.\nDä wo denn dert isch gstande, am andre Ändi vor Wält, dä wo das alls het gseh ire andere Zyt:\nWas het er denn scho vrstande u wär isch er denn gsy? U was het er dert glah u was nimmt er mit?\nDu hesch e Spalt i dir Dili, gad überem Bett, wo bi Cherzeliecht usgseht wienes Spinnelenetz.\nDä eint Klang vo dir Stimm, dä ghört me nume wett lachsch, u eine nume am Morge, grad bevor du erwachsch.\nDu hesch di Blicke wo töte u die wo alls chöi vrgäh, u so wie du mi jitz aaluegsch, weisch gad nid wele näh.\nDu seisch: „Bi mal so nöch gsy bi dir u jitz erstunnts mi e chli. Lue mal, wie mr hie sitze: Das cha doch nid sy.“\nFürne Königin top\n„Me muess ja nid gad alls verstah geng“, hesch du gseit, als ob‘s e Näbesatz wär, u i ha lächelnd eis Glas meh gno, u nümm allzu vil wytergfragt nächhär. So isch Stund um Stund vrgange. Mr hei zwar nie rächt gredt drvo u hei nes doch vil z‘guet verstande u irgendwenn hani zimlich Schiss brcho um ihn und um si und um di und um mi, lue: Das geit jitz nid!\nI ghöre gärn, was du scho glehrt hesch. I ghöre gärn, wo du so steisch, und i wüsst gärn, wär du scho gsy bisch und i chäm mit, dert wo du no häregeisch. Aber mr hei scho gwunne u verloore dür all die Jahr hie i däm Spil. Weisch, no geschter hätti alls gsetzt, aber hüt scho dänki z‘vil a ihn und a si und a di und a mi, lue: Das geit jitz nid!\nSpeter dusse isch lengscht dunkel u mir hei all die Klippe umschifft. Du seisch no: „Bis gly, und mach‘s guet“, u i säge „Glychfalls, u blyb, wie du bisch.“ När stöh mr weni z‘lang bevor mr losgöh, u nume i dräihe mi nomal um. I wünsche dir still, dass du guet heichunnsch u wünsche üs es Paralleluniversum.\nGschyd wär anders\nI bi scho churz vor dr Gränze, i fahre wider mal drvo, wil me mängisch eifach furtmuess, da lütet ds Telefon. I biege y bim nächschte Raschthof, halte a u lüte zrügg. Jenä seit: „Ändlich, Chrigu, säg, hesch schnäll Zyt?“ Si müess eifach mal chli rede, i kenn das ja, das göng verby. „Lue, weisch, dr ander Löl isch gschobe u ds Einzige wo mir isch blibe, isch sini Summergrippe gsy. Und i weiss scho, gschyd wär anders, i weisses, säg mers nid, gschyd wär anders. I chas nid la sy.“\nUni muess gar nüt säge, was i dänke ghört si scho: Dass si dä eh e Loser gfunde het, u si cha gfroh sy isch si ne los. Si ghört dänk o wieni vrmuete, dass es n o um chli meh geit, u seit: „Weisch mängisch dünkt‘s mi, i stönd still wes rundum vorwärts geit. I wirde mängs jitz nümmeh mache, woni gar no nie ha gmacht. So hesch eis Läbe, wott gläbt hesch, alli andere hesch vrpasst. I bi zwe Täg nümm zum Huus us, i ha‘s eifach nümm ertreit: Überall wird üs i ds Gsicht drückt, was mr schiins all ono wie. So wie d‘Kare, d‘Lise u dr Gäbu, wo ihri Babys jitze hei, u me muess strahle u behoupte, dass me sich wahnsinnig fröit, z‘gseh wie si glücklich all das wärde, wo mr nie hei welle sy, u ds Schlimmschte isch: När ufem Heiwäg möcht i‘s sälber glych o chli. U i weiss scho, gschyd wär anders, i weisses, first things first. Gschyd wär anders, i ha‘s mängisch gnue jitz ghört! Ja i weiss es, gschyd wär anders, aber nid für mi.“\nWo‘s still isch luegi uuf, e lääre Parkplatz, Aabeliecht. Si seit: „Schön hesch Zyt gha, i weiss nid was i ohni di miech.“ Uni ghöre mi säge: „Jenä, los mal, i bi zwar scho fasch z‘Frankriich, aber ire Stund wäri bi dir. Pack doch eifach ds Nötigschte y, u när gö mr, einisch schlafe, e Raschtstett ar Outobahn, u morn am Aabe stöh mr barfuess mitme Drink im warme Sand. När chöi mr wyter, wette Luscht hesch, Portugal hani nie gseh. Mr blibe irgendwo e Wuche, u när wächsle mr ds Meer. U i weiss scho, gschyd wär anders, i weisses, säg mrs nid, gschyd wär anders, aber o das füehrt niene hi.“\nSi bruucht gar nüt z‘säge, was si dänkt ghöri o so: Mr hei zwar nüt wo üs dehei het u würd abhalte drvo, aber öppis z‘verlüüre het me geng, das när äbe glych. I warte geng no ufne Antwort. E lääre Parkplatz, Aabeliecht.\nSi leit no es Hemli meh uf ds Glettibrätt, mit jedem Hemli no e Troum, wird sorgfältig glatt gstriche bis nümme füresteit u när im Wandschrank verstout. Im Chinderzimmer lachets, u schiinbar louft das guet u trotzdäm het si geng wider mal ds Gfüehl, die wärde geng wie grösser u frömder grad drzue, u all das heig nid vil mit ihre z‘tüe a däm Mittwuchnamittag.\nU är sitzt am ne Holztisch u luegt zum Fänschter us, het gad e Stange bstellt u wartet druf. Vo de PommesChips u de KägiFret het är nüt gnoh, es isch nid Hunger, das Loch da i sym Buuch. Uf em Heiwäg vore Boustell isch är nümm wytercho, jitz hockt er da und är weiss nid, wie‘s ihm tuet. Dänkt a Früecher, sogar a Geschter, aber schafft‘s nid zumne Morn, drby wär eigentlich alles zimli guet. Emel guet gnue a däm Mittwuchnamittag\nUnd är seit: „Weme nume nid ds Läbe verlüürt, bevor me tot isch… we eim nume nid alls vergheit, bevor‘s no wird… we eim nume nid d‘Uhr blibt stah, bevor Zyt um isch… we eim nume nid dr Schnuuf usgeit bevor me stirbt, amne Glettilade, amne Holztisch, amne Mittwuchnamittag, amne Stüürrad, weme fasch dehei isch, amne Mittwuchnamittag.\nGhörsch wie d‘Glogge lüte, gsehsch die Andre bim Fridhofstor stah? Bis‘s verhallt isch zwüsch de Hüser, so lang warti‘s no ab, när muesch mi lah. I luege di no es letschts Mal a: Bitte vergiss mi nid weni ga.\nI ha das Huus bout mit mim Vater, u Brünne z‘Afrika. I ha gwäget u gweiblet u zimmret, u mängs gsehsch hüt no da, mittz im Dorf stah. All das muessi da lah. Bitte vergiss mi nid weni ga\nI ha vil gspürt u vil grunge, di rächte Wort hani nie gha. I ha gkämpft, u lengscht nid geng gwunne, de bini heicho u jedes Mal hani di dert gseh stah, u jedes Mal hami gfragt, ob du‘s nid hesch chönne, oder säg, hättsch mi welle verlah? I weiss nid ob i‘s gnue gseit ha: Di, nume di hani gärn gha. Bitte vergiss mi nid, bitte vergiss mi nid weni ga.\nI ha überhoupt ke Rücksicht gno. I has so gseit wie‘s isch. Bis i ds Härz überzügt drvo: Alli Charte ghöre ufe Tisch. I ha lieber weh ta anstatt z‘lüge, ha dir ke Uswäg glah. I ha mir Ehrlichkeit uf d‘Fahne gschribe, i mine böse Jahr.\nDu bisch verloore am Abgrund gstande, z‘stolz zum rückwärts ga. I ha di gseh gheie, gseh bruchlande. I ha ke Mitleid gha. Du hesch e länge Wäg scho gmacht drvor, scho mänge Troum begrabe gha. Das het mi denn nid Wunder gnoh, i mine böse Jahr.\nI ha mängisch gsuecht u mängisch gfunde u när nie rächt gwüsst wie me blibt derby. Di offne Frage u die offne Wunde sy scho denn mi einzig Trybstoff gsy. I ha di nid rächt gseh, aber gmeint i dürschou di, u wie me list zwüsch de Zile, i ha ke Ahnig gha. U jitz wüehli dür die Gschichte, dür alls wo mer gseit hei, u sueche e Spur vo dir da. Es blibt e Wand voll vertroute, unverstandne Bilder us mine böse Jahr.\nInzwüsche wälzi nümm die ganz grosse Frage, di chlyne gäbe lengscht gnue z‘tüe. I ha zwar scho ds Gfüehl, o i chönnt geng zu allem öppis säge, aber mängisch losi eifach zersch mal zue. U i weiss, me gseht sälte meh als ei Teil drvo, u nüt isch eifach, schlicht u klar. U i gibe zue, mängisch fählt si mr scho, d‘Liechtigkeit vo dene böse Jahr.\nNeon Liecht Meitschi\nSäg, isch das e Träne, oder isch das nume Schweiss, wo dir dr Kajal verschmieret, Neon Liecht Meitschi?\nUnder dere Lampe näbem Ygang, wo du ar Wand steisch, hani di fasch nid erkennt, Neon Liecht Meitschi.\nI ha di gseh tanze mit däm Usdruck u dim Gsicht, nid rächt gwüsst, was du behouptisch z’sy, oder ob du das würklich bisch, mit dine Plastigchleider, u dine Plastighaar, Glitzer uf de Plastignegel, holsch no e Plastigdrink a dr Bar, Neon Liecht Meitschi.\nIrgendwo da drunder muess e Hut sy, une Chindheit hesch wahrschinlich gha… säg mal, git‘s di überhoupt ohni Neon Liecht, Meitschi?\nHesch du öpper wo di würklich gseht? Öpper wo di het erkennt? Säg mal, erkennsch du di sälber ohni Neon Liecht, Meitschi?\nSäg isch das e Träne, wo dir dr Kajal verschmieret? Darf i dä sy wo das wägputzt? Neon Liecht Meitschi\nStriich die Falte us dim Chleid, u setz di Chrone uf. Lehn di zrügg i dim Thron, de isch es klar für üs. Du chasch no i mänge Öpfel bysse, wo doch nie giftig isch, u no bi mängem Froschteich hoffe, dass es dr richtig isch. Du chasch no mänge Schue la stah nachre dürtanzte Nacht, du weisch genau, dass‘s nume gilt we me‘s nid äxtra macht.\nJitze ligsch du i däm Glassarg, hinder däm Dornestruuch u dis goldige Haar hangt zum Fänschter us. Okay, i kämpfe dir dr Wäg frei u i küsse di wach, wett nächär sälber weisch, was du wyter machsch. I bi nid di Prinz.\nStriich die Falte us dim Chleid, u setz di Chrone uf. Mir wüsse, wär mr vor nes hei, bis eifach stolz da druf. Was wosch di i däm dunkle Turm verstecke, mittz i dim grosse Riich? Du wirsch nid mänge Retter finde, wo när ma König sy.\nBallade vom Meitschi ufem Meer\nJitze sitzi ändlich da u verzelle mal die Gschicht vo däm Meitschi, wo mir vor Jahre mal ufem Meer begägnet isch.\nI bi allei gsy uf mim Sägelboot, wyt uss uf ruhiger See, woni am Horizont im Aabeliecht ihres Rettigsboot ha gseh. I ha se inegholt u hare z‘Ässe gä, hare ds Bett gmacht u zueglost, wo si verzellt het, vo wo si här isch cho und wie si glandet isch allei da uss.\nSi het die Ouge, wo vil’z’vil scho hei gseh, u si cha stuune, wie‘s nur es chlyses Meitschi miech. Si het Liebi, wie se chuum eine verdient.\nMir hei Kurs gno Richtig Oschte, übernes Ziel hei mir nie gredt. Mir sy uf Deck ghockt u hei Fisch usgnoh u si het meh u meh verzellt. Wie si ufgwachse isch mit Lüt, wo nüt hei gha, i irgendere Stadt am Fluss, wo si het Schiff gseh cho, u Schiff gseh ga vom Fänschter über ihrem Bett us. U vom Chrieg i ihrem Land u vom Chrieg i ihrer Strass, u vom Chrieg a ihrem Chuchitisch, u vo de Hoffnige u de grosse Tröim, wo si het mitgnoh, wo si wäggrennt isch.\nSo isch si irgendwenn i dä Hafe cho u me het si sofort bemerkt. Es het sech umegredt, eini so schön wie si, hetme dert süsch sälte gseh. Si hets jedem gseit wore zueglost het, si well uf ds Schiff, si welli ga, si well dr ganz Fluss ab, vo dere Stadt drvo, bis use ufe Ozean. U e miese Bursch het sech nätt gä zersch u het se mit sech gnoh. Si hets ersch denn gmerkt, wo‘s scho chli z‘spät isch gsy u si isch gflüchtet uf em Rettigsboot.\nI ha se tröschtet, we si isch truurig gsy, u hami gfröit, we si glachet het. Irgendwenn hani fasch alli Gschichte us ihrem ganze Läbe kennt. Mir hei agstosse druf, dass si drvo isch cho u hei gschmidet a eigne Plän, vomne chlyne Huus, ufre chlyne Insel, üsem Garte i däm Ozean. Aber jedesmal we mir a Land sy cho hets dert e Stadt gha u ne Fluss, u si het welle ga, will si isch sicher gsy: Mir findes irgendwo dert uss.\nSo sy mir gsäglet gsy uf fasch jedem Meer, wo dr Winter när isch cho. Mr hei nes zämequetscht ir Kabine in u hei d‘Hängematte abgnoh. I bi müed gsy denn, ha ke Geduld me gha u ha gloub chuum me öppis gseit, u si isch nöcher cho, wil si gfrohre het, u si het d‘Stilli nümm ertreit. U s‘isch cho wie‘s muess, wo mir mal gstrandet sy hani usgrüeft, ds Boot sig z‘schwär. U i gseh no hüt wie si dert steit im Sand, u mit rote Ouge seit zu mir:\n„Du chasch ja ga, i boue mir es eigets Schiff\ni la di la ga, i la di la sy\nU villecht mal, we du denn geng no am sägle bisch\nu wenn i denn no ma, de holeni di ii…“\nJitze sitzi ändlich da und verzelle mal die Gschicht vo däm Meitschi, wo mir vor Jahre mal ufem Meer begägnet isch…\nWe dir si gseht mit ihrne Ouge, wo vil z‘vil scho hei gseh, mit ihrem Stuune, wie‘s nur es chlyses Meitschi miech, de wünschet ihre Liebi, so wie si‘s verdient. Gueti Liebi, so wie si‘s verdient.\nMängisch we si ratlos isch, de nimmt är si am Arm, u irgendwo ufemne Chiiswäg spazierend seit er: „Erinnerisch di no dra? Wo mir sy jünger gsy, wo mir hei d‘Wahrheit gsuecht, wo mer gloubt hei dass‘se git? U mir hei Schrifte u Götter vergliche, u nüt het üs so rächt überzügt. Mr sy doch wytercho, mr stöh doch gschyder da, das isch doch immerhin sövell.“\nU si seit: „Weisch, i meine nid Wahrheit u d‘Götter sy mir glych. Weisch, i meine ds Läbe an sich.“\nMängisch we si ratlos isch, de nimmt är si i Arm, u seit: „Weisch no wie mir üs hei kenneglehrt, u das Gliir wo mir hei gha. All die Jahr i däm hin u här, u nie rächt gwüsst, was mr wei. Irgendwie hei mrs doch gschafft jitz, und sy irgendwie dehei. I weiss zwar nid wieso genau, i ha di gärn uf jede Fall, das isch doch immerhin sövell.“\nU si seit: „I meine nid Liebi u o nid Klarheit wäge dir u mir, weisch, i meine ds Läbe an sich. Du chasch stogle u ufstah, du chasch zwyfle u packsch‘s när glych a, du chasch alles wo‘d mal glehrt hesch verwärfe u nomal ganz vo vore afah. Du chasch mängs, wo di het drusta, verstah u hinder dir lah. Du chasch dr Ändlichkeit i d‘Ouge luege u när blinzle u glych wyterga; irgendwenn chunnt dä Tag, wo‘d muesch zuegä: I ha geng no ke Ahnig.“\nMängisch wenn är ratlos isch, de nimmt si ihn am Arm u irgendwo ufemne Chiiswäg spazierend seit si: „Erinnerisch di no dra? Das hani letscht Wuche gha. Chumm, mr lös la verbyga.“\nGar nid so schwär\nDu hesch nüd Faltsches gseit, du bisch nid z‘ehrlich gsy. Hey, we die‘s nid chöi näh, das ligt nid a dir. Drum hör nid uf verzelle, la di eifach la sy. I gseh doch, wie du zögrisch, das bruuchsch du hüt nid. S‘isch gar nid so schwär, o di chame gärn ha.\nAllei ufem Heiwäg ghörsch nomal alls wott hesch gseit. Wienes Echo zwüsch de Muure macht dr Zwyfel sich breit. Du hesch lengscht d‘Hoffnig ufgäh, dass‘s mal anders wird sy. S‘isch doch gar nid so schlimm, es geit doch allne hie glych. S‘isch gar nid so schwär, o üs chame gärn ha.\nSi mache Wärbig für ds Troumschiff, wo vo hie eh nie fahrt, mir wüsse nid rächt wie gwinne, u blibe drum grad am Start, si nennes Prägig u Schicksal, si nennes Skorpiongift, aber mi nimmt vil meh Wunder, was dert süsch alls no isch.\ns‘isch gar nid so schwär, o di chame gärn ha. S‘isch gar nid so schwär, o üs chame gärn ha.\nNär schliicht dr Aabe sich i d‘Stadt u dr Nami isch vergässe, wo mer am Aarequai sy gsässe wie am Loufstägrand. Es gseh geng alli besser us we‘s wider früecher dunklet u i allne Ouge funklet‘s u si luege umenand.\nI dr Altstadt u bim Vorplatz hani scho uf di gwartet, jitz luegi no bim ProgrGarte, villicht bisch du ja da. So wie denn a däm Juliaabe, woni di Blick ha gfange, aber du bisch när gad gange, u i ha ke Chance gha, di cho z‘frage wär du bisch, und z‘säge: Dä bini, i ha lang gnue de andre zuegluegt bim glücklich sy. I finde di, i finde di scho, i finde di no bevor dr Herbscht chunnt.\nVis-a-vis vom Stärnegässli dräiht sech ds Karussell no geng u die Nacht isch nümme läng, di Erschte göh scho Hand in Hand. We das Glücksrad stillsteit, de chasch gwinne u verlüüre, wie das Meitschi da, wo hüület uf em Brunnerand. Aber zum Ufgäh wär‘s no z‘früech, me cha je geng no hoffe, die Nacht isch no nid gloffe, bis dr Moonliner fahrt. Du bisch irgendwo da usse, u‘s git no zwe drei Egge, woni no cha tschegge, u hüt wäri parat. Jitz muess me ds Jäggli wider mitnäh, u d‘Ferie sy verby. Mir hei lang gnue de Andre zuegluegt bim glücklich sy, i finde di. I finde di scho, i finde di no bevor dr Herbscht chunnt.\nTic Tac, i sueche di halt, dr Kreis ziehni geng änger. I weiss nüd vo dir, aber ufgäh chani nid. Tic Tac, gly wird’s chalt, u d‘Nächt wärde nume no lenger, aber die hie hüt isch nid läng gnue für mi. I finde di, i finde di scho, uni finde di no bevor dr Herbscht chunnt.\nHol mi zrügg\nWene dunkle Aabe abricht uni ha d‘Stifel scho agleit, u dr Mantel u dr Rucksack, vollpackt mit Gift u Stei. Weni usegah i d‘Nacht, dr Hügel ab em Waldrand na u när verschwinde zwüsch de Escht, de Liebschti, lah mi nid la ga. Bitte rüef eifach mi Name, dä wo du nume hesch für mi. Hol mi hei i dini Arme, hol mi zrügg zu dir.\nU wene luute Aabe abricht uni verloore wie nes Chind, zwüsch de blinkende Lüüchtreklame dür die Stadt toumle wie blind. We dä Chor us tuusig Stimme us jedem Egge singt u lockt, wenni mi sälber nümme ghöre, de Liebschti, lah mi Hand nid los.\nMach eifach d‘Tür hinder mir zue, beacht dä Lärm verusse nid, hol mi hei i dini Rueh, hol mi zrügg zu dir.\n03.Cecylia Rakowska (niema jag w domu)\n05. Ihre Troum\nNär isch dr Räge cho, i ha ghört wie’s afaht duss am Fänschter\nHa mir doch no so vil vorgnoh\nJitz chunnt dr Räscht halt villecht nächschts Jahr\nLue mal wie’s dunkel isch\nMr sy doch ersch no gad dusse gsy\nUm die glychi Zyt, am Balkontisch\nU d’Sunne het sech gspieglet i de Fänschter vis a vis\nLos mal d’Giele dert bir Tankstell\nSo hei mir o tönt, nume vor paar Jahr\nEs schint die gloube das no geng:\nAlli Türe offe, u me nimmt sech was me cha\nMängisch het’s mr fasch chli Angscht gmacht drum\nOb me je e Wäg dür sone Alltag findt\nMit all däm wo me sött und all däm wo no chunnt\nU irgendwenn erwachsch u bisch lengscht mittz drin\nChumm, nächschts Jahr mache mir meh Füür am See\nU mir singe üsi Lieder bis spät i dr Nacht\nNächschts Jahr hets für d’Angscht ke Platz me hie\nMr starte jedi Wuche öppis wo mr nie vorhär hei gmacht\nNächschts Jahr hei mr keni Gheimnis meh\nMr gäbe alles zue u wärfe all die Maske furt\nNächschts Jahr wird alls besser,\nNächschts Jahr wird alls guet\nU när isch dr Räge cho\nSchlaht Blaatre i de Glunte vor dr Tankstell vis a vis\nLue mal, s’isch dunkel scho\nJitz biegt das Jahr zum Schlussspurt i\nDie Bilder da sy heilig\nDi luegi a fasch jede Tag\nFülle ei feschtghaltni Sekunde mit Läbe so guet i cha\nNime immer widr d’Strassecharte u zelle Kilometer ab\nU lose dür die nächtliche Ferngspräch\nE Stimm, wo frömd wird dürne Draht\nWiene Rägetropf am Fänschter\nVerdunschtet d’Liebi mit dr Zyt\nVerschwindet irgendwo i allem\nU laht e trüebe Fläcke zrügg\nHätte mir das müesse wüsse?\nUf däm immer glyche Bettrand\nGhöri wie d’Chilcheglogge schlaht\nU hoffe, i muess nid troumlos schlafe\nBis nomal e sone Tag afaht\nWo abebrönnt gad wiene Cherze\nUni hange i de Seil\nCecylia Rakowska (Niema jag w domu)\nDert wo d’Boumwipfel im Näbel verbleiche, fasch während emne Vierteljahr\nWo no e trüebe Tag sech spieglet i de Teiche\nuf de kahle pflüegte Fälder näbedra\nd’Fänschter gsprunge u d’Fassade bröcklet o\nUni gseh di drin stah, Cecilia Rakowska\nUni ghöre wie du seisch:\nEs dehei isch es dehei,\nu jede sött eis ha\nI gsiech dä Vogelschwarm, wo landet ufem Strommascht\nDä Rosswage halb versunke i däm See\nU du luegschs nid mal a, Cecylia Rakowska\nDu seisch dä Troum wär doch gar nid eso gross,\ni wirde chum di Einzigi sy, wo öpper möcht,\nwore ab und zue i d’Ouge luegt\nUnd si villecht sogar e chli versteit drby\nUni erwache jede Tag hie i däm Zimmer,\ndr Fahrplan i mis Dorf kenni genau\nMr hei e Fluss wo mer im Summer drin chöi schwümme,\nu d’Fründe findeni ir Stadt uf jede Fall\nU vo mängem hei mr villech sogar z’viil hie\nDrfür fählt’s üs a andrem umso meh\nU mängisch machi Fluchtplän irgendwohi\nWo d’Sinnlosigkeit spannender isch als hie\nU jedes Mal weni ga, Cecylia Rakowska\nDe ghöri wie du seisch: Es Dehei isch es Dehei, u jede sött eis ha\nMit em Horizont so nöch bi dir und ändlos\nWie di Liebi, wo du ihm hättsch chönne gä\nSteisch du irgendwo im Näbel are Chrüzig\nUni hoffe, du bisch wieder uf em Heiwäg\nI gseh di dert stah, Cecylia Rakowska\nGseh di dert stah\nBaby, die Strass wo di vo mir furtfüehrt isch ändlos\ns’isch meischtens troche ds Kalifornie,\ndoch a üsem letschte Morge het’s gschifft\nBi ufem Trottoir gstande u ha gwunke\nu ha ghofft, es het so müesse cho\nBi nid ganz sicher gsy, wott a dr Chrüzig verschwunde bisch\nAber i la di la gah\ni la di la gah, mach’s guet\nDi bisch abe gäge Süde u i bi nordwärts drvo\nha blaui Fläcke gjagt am Himmel,\ndert am wolkeverhangete Horizont\nUnd i ha gwüsst du muesch dür d’Wüeschti\ndrfür bi ig ine Sturm cho\nEs wärde alli e Meinig ha drzue,\nwas mit üs isch passiert\nnume du und i wo’s müesste wüsse\nmr sy nes nie ganz einig gsy\nha alles ehrlich gmeint woni dir ha gseit,\nu o die Abschidsträne nid gstellt\naber dass i ke Ahnig ha woni härewott\nvo däm hani dr nüt verzellt\nI ihrem Troum da het’s e Garte\nWo ds Moos uf allne Steine ligt\nU Farn wachst dert im Schatte\nBlueme für jedi Jahreszyt\nE Chiiswäg knirscht under ihrem Schritt\nSunneliechtfläcke gheie dür d’Böim\nU geng am Aabe nimmt si ihn mit\nU när git’s nume no si zwöi\nI ihrem Troum da het’s e Strand\nWo si zäme Hand in Hand chöi ga\nSi zeichnet mit em Fuess es Härz i Sand\nÄr macht es Fragezeiche näbedraa, u si erwachet\nI ihrem Troum da git’s e Wäg\nU numen eis, wo würklech wichtig isch\nSi seit „Die Wält isch süsch so läär\nUssert we du i mire Nöchi bisch“\nI ihrem Troum stöh si am Fänschter\nU duss ligt scho dr Schnee\nSi huucht a d’Schibe u schribt ihri Näme\nU är putzt’s damit er usegseht\nU si erwachet\nGuet Nacht Meitschi, i schicke dir es Lied no über d’Stadt\nGuet Nacht, öpper dänkt no a di\nU a dis raabeschwarze Haar, das unnahbare Gsicht\nWie imne Film us de 40er Jahr, wie ine frömdi Zyt verirrt\nU weisch, i ha mr das nid liecht gmacht,\ntue geng no so als hätti d’Wahl\nVerwirfe all die guete Vorsätz, i gloube, i erloube mrs nomal\nUni verluege mi i truurigi Ouge\nI ha scho mängisch zueglost we d’Vergangeheit erwacht\nProbiert z’verstah u Träne putzt dür mängi längi Nacht\nU o scho öppe es Gschrei gha, chli Drama jede Tag\nNume eis faltsches Wort gseit, drmit dr Sturm afaht\nUni weiss nid wo du drdür bisch, aber i ha mrs doch vorgnoh\nWe’s mi z’nächscht Mal derart packt,\nde muessi unbedingt d’Finger lah drvo\nJitz dänki vil z’vil a dini truurige Ouge\nÖpper dänkt no a dini truurige Ouge\nHüt hei si d’Ärde schiinbar stillgleit bis am Namittag am 3\nNär isch d’Sunne einisch churz düre Näbel cho\nI hanes Föteli gmacht vomne Schatte ar Wand, när hanis wider glöscht\nI hätt niemer gwüsst, wo das hätt Wunder gnoh\nU dr letscht gross Troum isch scho es Wyli här\nu’s git fangs nümm vil woni no drfür würd stärbe\ni ha Geduld güebt, u immerhin das hani glehrt\nmeischtens wird me denn enttüscht, weme öppis Faltsches het erwartet\nund so warteni uf ds Schicksal\nwo villech alles nimmt,\nwo villech Liebi bringt\nwoni ja eh muess näh,\nwoni nid Tschuld cha gä\nwo eim o denn chli tuet,\nweme nüt tuet drzue\nU dr letscht gross Schmärz isch scho es Wyli här\nU’s git fangs nümm vil woni’s nomal würd i Chouf näh\nI ha probiert z’verstah uni bi ratlos gsy\nU nennes Wysheit jitz, weni de Sache ihre Louf la\nSo machi d’Tüüre uf\nfür ds Schicksal\nWo villech Frage bringt,\nmir wider mal e Antwort nimmt\nMe seit : das wo eim denn passiert, weme gad nüt riskiert\nsig ds Schlimmschte,\nuni weiss nid ob das stimmt\nu jitze luegi mal, ob ds Läbe wott dassi das usefinde\nhüt het dr gfrohrnig Näbel glitzeret im Stasselampeschiin\ndas isch es zimlechs Ereignis gsy\ni ha mers gmüetlich gmacht\ni däm Januarloch\nmeischtens isches warm bi mir\nTexte: Trummer, 2007 – 2009\n2010, urheberrechtlich geschützt (SUISA)\n01. Bhalt was d’chasch\n03. Chunnt scho guet\n04. Dr ganz Wäg zrügg\n05. Toti Dörfer\n07. Hand uf!\n09. Häb Sorg\n10. Fasch e chli glücklich\n11. Wider sone Nacht\nDis Spiegelbild im Fänschter, di Schatte a dr Wand\nI luege di nume wortlos a, u du dräisch di um\nu nimmsch mini Hand\nI tue als ob nüt wäri, als ob du nüt hättsch gfragt\ni gseh wie’d nomal Luft holsch u di när glych dr Muet verlaht\nDu hesch gseit du würdsch alles gär für mi\ndas isch meh als i bruche\ni ha scho vil z’vil gnoh vo dir\ndrum bhalt was d’chasch\nBitte gang jitz nid uf d’Chnöi hie\nso isch doch das nid gmeint\nVo dert chasch när nümm zrügg cho\nwas ta isch, isch ta und was gseit isch, isch gseit\nHey, dänk eifach i sig sälber blöd,\nund i weiss ja: Du hesch rächt\nAber ändere chöi mr nid vil\nMängisch springt me nach em Glück u landet im Päch\nDu hesch gseit du würdsch alles gär für mi…\nChasch d’Fänschterläde zuelah fürne Wuche\nWirfsch eifach alles furt wott vo mir hesch übercho\nund verschlasch no es paar Sache\nirgendeinisch, gloub mrs, besseret’s de scho\nund i weiss: vo mir wosch das nid ghöre\nDu chasch anderi frage, die säge dr das o\nweisch, i wirde di vermisse\ndu gloubsch mr das jitz nid\naber chumm, mir beidi wüsse doch:\nFlicke chönnt mes scho, aber’s wäri nid so gschyd\nmeh als i ha welle\nund du würdsch alles gä für mi\nWart jitz no mit schlafe, blib doch no chli hie\nverzell nomal e Gschicht\nwo geng gad no chli wytergeit irgendwie\nU säg, isch’s dir ächt o so gange,\nje älter dass me isch, desto schwiriger wird ds Urteil\nAll die Fähler, wo me scho het gmacht\nu irgendwie versteit\nJitz hesch Vorsicht uf de Lippe u Zwyfel i dim Blick\nuni verstah gloub was d’nid seisch\nmr chöi o eifach no chli liire,\nHouptsach dass d’no nid geisch\nLue, das isch mini Hand\nhet zwöi, drü Narbe dran\ndu chasch se näh, du chasch se lah\nBlib eifach no chli da, will ehrlich:\nI ha no nid gnue gha\nWart jitz no mit schlafe, das chasch de später o\ni lose lieber no chli zue\nsäg, zellsch du d’Liiche i dim Chäller,\noder loufsch eifach graduus?\nU wie geit’s dine Dämone\nbekämpfsch du die ächt,\noder hesch di lengscht scho a se gwöhnt?\nu mach dr keni Sorge, es Gheimniss bhalti scho\nLue, das isch mini Hand…\n…E Spur, wo ds Läbe Jahr für Jahr\nuf üs het hinterlah\nwird goldig nadisna\nI ha no nid gnue gha vo dir\nAprilmorge uf dr grosse Schanze, silbrigs Liecht spieglet sech vom Busbahnhof\nI hocke z’üsserscht uf em Müürlirand u gseh d’Jenä mit de Kafis cho\nSi stellt se häre u si grinset blöd uni säge: „Also, was isch los?“\nSi zupft zersch no e Parisienne füre u nimmt e töife Zuug drvo\nu seit: „I ha mi gloub verliebt,\nu wehe du lachsch mi uus!“\nuni schmunzle: „S’isch halt widr Früehlig, Jenä\nbi dir chame sech verlah da druf.\nEs chunnt scho guet, es chunnt scho guet\nJitze luegsch emal wie’s louft\nes chunnt scho guet“\nund i ha ghofft, dass si mers gloubt\nE Juninami amne Pläfetisch, ha gad es Bier vor d’Jenä häregstellt\nu schmöcke chli ds Gras u dr Rase u warte bis si meh verzellt\nu si fragt, ob i well mitcho morn, sini Band touft d’CD im Wasserwärk\n„Es wärde sicher alli dert sy, aber s’lohnt o wägem Konzärt.de wärde är und i de zum erschte Mal es Päärli sy vor de Lüt\nwirsch gseh, di wärde d’Schwyzer Arctic Monkeys, die hei scho jitz e Myspace-Hit!“\n„Werum muesses geng ds Schwyzer Irgendöppis sy“, hani dänkt\nu ha gseit: „Okay, i chume mit.“\n„Ds Chunnt scho guet, chunnt scho guet, Jenä, mit dene, we das louft\ns chunnt scho guet“\ne Oktoberaabe u es schiffet, d’Jenä z’hinderscht i dr Bar\n2 Gleser läär woni bi acho u ha gfragt: „Säg, isches wahr?“\nU si nickt u si hueschtet heiser: „Är isch es Arsch, i hätts dänk sölle wüsse\nJitz schribt dä all die schöne Lieder für sone Cuba-Bar-Tusse!“i nime ihri Hand und i setze a, u si winkt ab: „Bitte säg jitz nüt!\nDs Letschte woni jitz cha bruche isch eine wo mer irgendöppis vorlügt\nvo wäge s’chöm scho guet, s’chöm scho guet, wes nächhär äbe doch nie hout\nchum säg doch eifach ehrlich, hesch’s doch sälber gar nie gloubt!\nE Primitivo chönntsch no bstelle, wett möchtsch öppis nützlechs tue“\nuni stah uf u ga zur Bar u losere halt no chli zue\n„Chunnt scho guet, chunnt scho guet, chunt scho guet, e sone Quark\nchunnt scho guet, chunt scho guet, bla bla bla bla bla!“\n“Es chunnt scho guet, es chunnt scho guet, Jenä, im Früehlig hesch di Gschicht verdout!\nEs chunnt scho guet, und i ha ghofft dass di mers gloubt.\nEs wird widr Früehlig, Jenä\ns’wird immer widr Früehlig.“\nI ha ghofft, dass si mers gloubt.\nZersch jitz none Reis überen Ozean\nTagelang alleini ufem Schiff\nU Zwyfel, so ändlos wie das Wasser\nbi no nid gsunke, aber ha ke Land in Sicht\nZersch jitz nomal quer übere Kontinänt\nI jedem Teil e chli ne andri Sprach\nisch kes Wunder, dass si alli uf mi zeige hie\nwe nid emal i sälber mi verstah\nU wet när no ume bisch\nwet när no ume bisch\nde chumi zrügg zu dir\nZersch jitz none Tag i derä Wüeschti\nwo d’Sunne brönnt u niemer Schatte git\nwo die Schlange wartet, woni scho vore ghört ha\naber no nie Oug in Oug begägnet bi\nu wet mi när no wosch, de chumeni\naber zersch jitz none Gang dür ds Tal vor Dunkelheit\nmit de Geischter vo all däm wo isch gsy\nwo die läbe, woni scho lengscht begrabe ha\nu si kenne all die alte Lieder über mi\nu wet mi när no wosch\net mi när no wosch\nde chumi hei zu dir\nquer übere Kontinänt, e Reis überen Ozean\ne Tag i derä Wüeschti, une Gang dür ds dunkle Tal\nu när dr ganz Wäg zrügg\nnär dr ganz Wäg zrügg\nU wet so lang masch warte\nwet so lang masch warte\nde blibi när bi dir\nNiemer sitzt dert uf em Bänkli\nKeni Chind schute ufem Sportplatz\nUnd i ghöre ne Fernseh usem Fänschter\namne Samschtig Namittag\nI de tote Dörfer\nD’Läde hei scho alli zueta\nu ir Beiz wärde d’Tische ersch gad deckt\nüberem Coop sy d’Balkonstöre abeglah\namne Samschtig Namitag\nDrü Lüt stige ine Zug y\nusgstige isch niemer hie\nu dr Schnällzug fahrt ja eh verby\nall halb Stund\na de tote Dörfer\nI hane Brief bercho vo dir\nDu bisch irgendwo am Meer\nu möchtsch ertrinke\n„Baby, i vermisse di“\nsteit mit Spray ir Bahnhofunderfüehrig\n„Du bisch mis ganze Läbe gsy\nbitte la mi nid allei hie\nDs nächscht Mal göh mr zäme\nI hane Brief bercho vo dir…\nIm Freibad es Volleyballturnier\nSou-Jass-Plakat a dr Bäresaaltür\nu d’Sunne schiint o hie uf mi\ne billige Troscht\nfür die tote Dörfer\nJitz sy si da, die letschte Stunde Summer\nUni stuune, dass mir’s nomal hei packt\nSi hei im Radio gseit, es chömm e Chaltfront gäge Süde\nU’s wird Zyt, me nimmt dr Mantel usem Schaft\nGeschter uf dr Outobahn, unterwägs i d’Bärge\nIm Septämberliecht isch alles goldig gsy\nI ha mit jedem Kilometer gseh d’Böim farbiger wärde\nU ha gwünscht, du gsiechsch es o\nAber vermisst hani di nid\nU i weiss nid rächt, was das heisst\nU si sy abzellt, i dr Nacht wächslet dr Wind\nHa dir es Dotze Briefe gschribe, u geng e schöne Schlussatz gfunde\nAber ds Läbe hie geit wyter, u du gheisch mir usem Sinn\nGeschter a däm Fänschter hami gfragt was us üs zwöi no cha wärde\nU im Septämberliecht isch alles glasklar gsy\nAber i weiss i nes paar Wuche, we dir letschte Farbe stärbe\nDe wirdi alls drum gä i dire Nöchi z’sy\nNimm nomal töif Luft i dene letschte Stunde Summer\nU när chunnt d’Lääri, woni geng no nid verstah\nDie wo ersch no gad sy die Chlyne gsy, di sy jitz lengscht nümm die Jüngschte\nU’s dünkt eim, es müess doch um irgendöppis ga\nWider es Jahr lang gsäiht u pflegt, u när isch Zyt zum Ärnte\nU im Septämberliecht gsehsch plötzlich was’s het gä\nMe bringt d’Frücht hei u verbrönnt ds Loub u die alte Escht im Garte\nU lue, vo dir weiss i geng no nid wie näh\nSäg mr du doch was das heisst\nOb das irgendöppis heisst\nHand uf wär weiss, was richtig isch\nund wär weiss, wie ds Läbe geit\nHand uf wär dert geng sicher isch\nI ha nes Buech voll Frage hie, u ke Antwort wo geit.\nHand uf wär mit em Schicksal redt\nu sogar druschunnt und’s verschteit\nu falls öpper weiss, wo si grad isch\nu was si dänkt hüt, gäbet bitte Bscheid\nHa nume die Lääri i däm Zimmer\nNume das Glas no ufem Tisch\nU rundum Sturm\nHand uf wär weiss wie Liebi geit\nund was alls drinligt für si\nwenn me ufgit oder dranneblibt\nu wenn me weiss, es isch verby\nHand uf wär scho het Schyssi bout\nu säget, het me öich vergäh?\nU die Ratschleg, wo dr denn heit übercho\nsäget, heit dir die chönne anäh?\nNäb dere Lääri i däm Zimmer\nwe d’Wohnigstür zuegeit\nfürnes Härz im Sturm\nNume die Lääri i däm Zimmer\nNume das Chüssi, wo no schmöckt\nnumen es Echo vo däm Lache\nbi jedem Ougenufschlag es Blitzliecht vo däm Gsicht\nu das Glas no uf em Tisch\nDu chasch no lang uf däm Hügel stah\nmit em Meerwind im Gsicht\nBisch tagelang gfahre zum Platz um di ha\nbis d’ ändlich nüm gwüsst hesch wo’d bisch\nI nime a, es zieht di südwärts jitz\ndä Troum kenneni o\nEs Füür amne Strand\ni dr Bleichi vom Mond\nloufsch mit dim Schatte\nso stelli mer’s vor\nI weiss no früecher hesch am Stadtrand gwohnt\ni ha di mängisch dert bsuecht\nmr hei nächtelang d’Wält id Mangle gnoh\nu du hesch ds System verfluecht\ndu hesch denn die ganz Zyt Leonard Cohen glost\nzersch hesch geng „Suzanne“ ufgleit\nu wott när zwöi drü mal chli Päch hesch gha\nnumeno d’“Songs of Love and Hate“\nhesch gseit “Me müesst doch eifach chli i d’Wyti gseh\nstatt nume a di nächschti Wand!“\nUnd us Protescht hesch d’Störe gar nümm ufeglah\nu gseit: „Für mi isch’s ds faltsche Land\nWill öii Liebi isch e Zytvertriib,\nu öii Gheimnis sy läär\ni villecht müessts gr nid so öd sy mit öich\nwe dir nid alles so ärnscht würdet näh!“\nU hüt Morge brchumeni die Charte vo dir\nu hätt dr gwünscht, es würd nie eini cho\ndu schribsch du dänksch viil a üüs und a alls wott hesch zrugg glah\ndu schribsch: „I wünscht, i hätt mi sälber grad o\naber usgrächnet mi hani mitgnoh“\nNär bisch du vor mir gstande a däm Bahnhof\nDr Zug isch scho um d’Kurve cho\nHet nes mittz imne Satz unterbroche\nDu hesch di Täsche vom Perron gnoh\nMr hei gnickt und hei zuegstimmt\nMal ufnes Kafi, oder so\nEs isch nid emal komisch worde\nI ha mi fei guet zäme gno\nU ha no z’Beschte gwünscht\nU dr Räschte verschwige\nMängisch isch dr Fahrplan stercher\nMängisch isch dr Muet chli z’chly\nu mängisch nume zwe Tag speter\nisch me froh u dänkt: s’isch gschyder gsy\nu mängisch o nid\nU we de nüt vo all däm Andre übrig blibt\nGit’s immer no di, git’s immer no mi\nHäb Sorg zue dr\nMängisch dünkt’s eim eis Läbe sig z’wenig\nMe rennt drdür u het’s när glych verpasst\nU we me nie zu öppis richtig Ja seit\nDe het me halt när gar nüt gschafft\nU villech wär ja i dr Richtig\nUnd är isch jitz dr Faltsch für di\nWär weiss, ob mer’s je wärde wüsse\nU wo mr denn wärde sy\nMit all däm wome i dr Hand het\nU däm, wo halt passiert\nU villech mal e bessri Zyt\nI wott gwüss nid chlage, mir geit’s doch guet\nSi chöme fasch all Stund verby hie bi mir\nu frage was brucht, u si gä sech fei Müeh\nu meischtens bruchi eh nüt wo’s git hie\nI höckle a ds Fänschter, we’s warm isch tue’s uuf,\nuni gseh d’Chind wo spile im Park vis-a-vis\nuni dänke: We du hie würdsch sitze im Stuehl näbe mir\nde chönnte mir fasch no chli glücklech sy\nMe cha nid z’vil verlange, wie ds Läbe so geit\nChuum hesch mi Hand gno, si 30 Jahr verby\nWieni mängisch ha planget du chiemsch früecher hei\naber gschänkt wird eim nüt, u z’tüe gä hets viil\nU o jitz luegi zrügg und i weiss du hesch’s guet gmeint\nhesch alls gä für üs, u eifach isch’s nie\nu villicht wenn i das denn scho gwüsst hätt, u weniger ghofft\nde wäre mir fasch no chli glücklich gsy\nDie uf dr Büez hei di gärn gha, u die im Klub o\nun ig bi stolz gsy uf di, i hoffe hesch’s gmerkt.\nsyt däm allererschte Muntsch denn bim Brunne im Park\nhani di geng vo Härze verehrt\nUnd i gloub, du hättsch no welle, aber nümm rächt gwüsst was\nhättsch welle brämse, aber nümm rächt gwüsst wie\nu villicht weni denn wär starch gnue gsy für das\nde wäre mir fasch no chli glücklich\nU einisch hesch dr mal no e Gitarre kouft\nu sogar es paar Stunde gno\nDu hesch „Let it be“ glehrt u när „Country Roads“\nu i hätt gwüss o gärn no chli meh ghört drvo\nI hätt villicht sogar gsunge mit dir wett hätsch gfragt\nEs isch dir dänk de när glych nid wichtig gnue gsy\nu villicht wett hättsch wytergspilt wärsch jitz no da\nu mir wäre fasch no chli glücklich gsy\nD’Sunne geit under, si bringe gly ds Znacht\ni bi wider e halbe Tag nöcher bi dir\nI wott gwüss nid chlage, mir geits hie guet\nSi frage mi geng wie dr Tag sigi gsy\nAber meischtens isch Geschter nid andern als Morn\nu wo mer sy i dr Wuche, das weissi nid\nI dänke geng ds Glyche, a Brunne im Park\nuni bi fasch no chli glücklech mit dir\nDr Aabehimmel hanget, d’Luft isch chalt u klar\nDr ganz Tag nie richtig hell gsy\nKe einzige Sunnestrahl\nDr Zuun am Rand vor Outobahn verschwümmt u rast verby\nStadtnäme uf em grüene Schild\nI bi überall scho mal gsyÜberholen e Familie, när e jungi Frou allei\nU all die wo entgäge chöme\nDie hei alli e Name, u alli es dehei\nU gö irgendwo häre\nWidr sone Nacht\nDu bisch irgendwo dert usse\nU dass du irgendwo dert uss bisch ändret alles\nU glych nid würklech vil\nSi hei nes agloge, Liebschti\nD’Wält isch gar nid chly\nSpäter louft e Fernseh, u Liecht brönnt vis a vis\nWo d’Schätte hindrem Vorhang\nO spät ersch heicho sy\nD’Chatz sitzt ufem Fänschtersims\nDr Wind laht langsam nah\nOsterglöggli ufem Rase\nJitz isch die Zyt widr da\nD’Schouspiler hei gad Schwein gha u rette nomal d’Wält\nDie hei alli o es Läbe, wo irgendöppis fählt\nDu bisch irgendwo dert usse…\nU dass du irgendwo dert uss bisch ändret weni\nAber alls für mi\nLue jitz chunnt d’Nacht\nLysli wie immer\nDs Mondliecht wirft Schätte\nvom Vorhang ufe Bode im Zimmer\nFrag mi jitz nid, was morn wird sy\nme cha’s zwar behoupte, me weiss es doch nie\nMir verstöh ja nid mal, wie mr glandet sy hie\näm seit me gloub Läbe, wo eim so passiert\nGib mr dä Tag\nu när z’mindscht no eine\nWas Morn alls möcht wüsse\nu alls scho möcht sy\nes möcht hundert Verspräche, es möcht grossi Wörter\nChumm, die säge mir nid\nWe die je hätte gstumme, de wäre mir jitz nid hie\nu lue jitz chunnt d’Nacht, und o die geit verby\nme cha plane u sueche, me weiss nie was me findt\naber jitz sy mr hie, u das hie jitz stimmt\nU när luege mr mal\nDs Mondliecht wirft Schätte vom Vorhang\nufe Bode im Zimmer\n04. 11 ab 11i\n06. Zigis & Pose\n09. Im Schatte vo däm Bärg\n10. Dr Novämber u i\n11. Dr Bös\n12. Mi chly Brüetsch\n14. Die Lieder\nChumm doch no chli nöcher\nGhörsch gad no chli meh\nWürdsch’s de o besser gseh\nGib där Sach e Chance\nWeisch ja no nid wie’s wird\nI bysse di nid\nLue mal i die Strasse, all die frömde Lüt\nLue mal wie si schlafe, die wüsse all no nüt\nWie weni dass me mitnimmt, wie weni übrigblibt\nSo viel Kubik fürne Sarg, glichviel Kubik für Papier\nLue mal i die Fänschter, all die tote Gsicht\nwo niemer sech cha merke, wo nid nöcher gangen isch\nLos mal all die Lieder, wo lengscht niemer meh singt\nAll dä Lärm vo us, dass me gar nümm ghört wie still dass’s isch hie in\nWürdschs de o besser gseh\nChumm doch no chli nöcherI nime dr nüt\nAll die toube Ohre, all die stumme Blicke\nwe me nüt gseht wo kaputt isch, de hett me o nüt z’flicke\nDrum chum doch no chli nöcher\nChum doch no chli nöcher\n2. Jung & dumm\nDänke mängisch a die Summerreise, südwärts uf dr Outobahn\nvore dr Vater wo e Zigi azündt u näben ihm d’Mueter, wo d’Schibe abelaht\nHinde mir wo di ganz Zyt stürme, weli Chärre nämlich grad die Bessere sy\nProvence, Lavändelfälder, d’Sunne bländet dür d’Schiben y\nDänke mängisch a die längi Stilli, nume Bschteck wo klapperet uf em Chuchitisch\nIrgendöpper muess när ds Gschirr abruume u niemer wott wüsse wär drannen isch\nu wenn är später uf em Sofa ypennt zwüsche Tagesschou u Wätterbricht\nhätte mir eh nid gwüsst was frage, hei wytergluegt u hei nüd vermisst\nUn i hätt nie dänkt\ni hätt nie dänkt\ndassi nonemal so jung möcht sy\nDänke mängisch a die graue Tage, Läärlouf nach Stundeplan\njedi Pouse i dr Mensa ghocket u jedes Mal grad e chli z’lang\nirgendeinisch hei mir Bärt brcho, u d’Meitschi hei alli eltri Fründe gha\nUf dr Zunge es Outoritätsproblem u dr Chopf voll Utopie und Ideal\nDänke mängisch a di erschti Liebi uf däm Hügel überem Thunersee\nHerbschtliecht i ihrne Ouge, i ha gmeint es git nümm meh\nIrgendeinisch sy nes d’Wort usgange, vil z’vil gschpürt u ke Ahnig gha\nMir sy halt no jung u dumm gsy, hei füregluegt u enand la gah\nUni hätt nie dänkt\ndass i nonemal so dumm möcht sy\nHundert gueti Tate\nTuusig frohi Wünsch\nSchulde dr gar nüt\nAll die schöne Lieder\nall die weise Wort\nUnglück wott hesch agnoh\nSchmärz wott hesch ertreit\nLektione wotte glehrt hesch\nSchulde dr nüt\nAll die gläsne Büecher\nDas Diplom ar Wand\ndie abgsässne Jahr\nGsichter a dim Wägrand\ndie wotte hesch gliebt\ndie wotte verlah hesch\nwas schulde dr die?\nWahrheit wott hesch gfunde\ndie wott hesch widerleit\nu das wo isch übrigblibe\nschuldet dr nüt\nNacht wo nid verby geit\nDas wo hinech quält\nsy d’Wörter wo nie länge\nfür das wo hinech fählt\nSumpf wott di drin suhlisch\nHoffnig wott hesch la gah\nPlötzlich chunnt dr Morge\nuf nüt chasch di verlah\n4. 11 ab 11i\nGenau am 11ab11i hani hüt Morge a di dänkt\nu hami gfragt, ob du scho wach bisch\nI weiss genau wie’s usgseht, i dere Chuchi wo du wärsch\nmit em Januarmorgeliecht u sir Bleichi uf dim Gsicht\nDini Frage, dini Zwyfel, die klinge mit i jedem Grüüsch\nE Motor wo startet, e Wohnigstür wo schletzt\nIm Läbe wie ir Liebi git’s die Regle nid wo schützt\ndrvo dassme sech ahnigslos gad sälber Schachmatt setzt\nBlib bi mir wette chasch\nwes di nid z’tüür chunnt\ngib nes e Chance\nI ha scho mängi Wimpre blase, u scho mängisch Holz aglängt\nuf Stärnschuppe gwartet ire warme Summernacht\nDu hesch gfrohre wott allei bisch gsy u hesch gschwitzt woni bi z’nöch cho\nu mängisch git’s nüt Feltschers, als we me alles richtig macht\nI weiss nid, was du wosch\nMe muess scho chli welle\nIsch numen e Wunsch\nI weiss nid was du wosch\nob i’s o würd welle\nAber blib wette chasch\nNumen e Wunsch\nDie Chefigtür blibt offe\nu ds Bett drin in blibt gmacht\nd’Wält verusse wartet\nvillech schlafsch ja no\nI weiss lengscht nümm ob das gschyd isch\nI ha widr z’glyche gwünscht\n„Mängisch hani eifach d’Mönsche gar nid eso gärn“,\nhet d’Jenä gseit u ihri Parisienne usdrückt\nmit em Füürzüüg gschpilt, wore duurend us dr Hand gheit\ne chli Wy gno u sech dranne fasch verschlückt\nS’isch e Mäntiaabe gsy, Näbel ir Strass\nJack Johnson isch gloffe u mir hei warm gha i dr Bar\nJenä het ghueschtet, mi aagluegt u gseit „Was?\nI weiss, I gseh hüt alt us, bitte lueg mi nid so aa“\nSi het gchüschelet: „Los mal wie alli hie inn stusse\nvom Studium ur Liebi, als ob’s öpper Wunder nähm\nJongliere ihre Wortschatz über Züüg, wo si nid wüsse\nweisch, mängisch hani eifach d’Mönsche gar nid eso gärn\nU di glyche Grinde, wott syt em Gymer geng gsehsch\nam Samschtigaabe i dr Halle u dr Rathusgass\nsuufe geng no ds Glyche, sy verzwyfletr denn je\nwüsse dini Chörbligrössi, aber nid dini Ougefarb\nu när am Sunntig uf dr Pläfe, so am Drüü chöme si aa\nschlurfend i de Flipflop, lege ds Handy uf e Tisch\nunrasierti Fige, Sunnebrülle i de Haar\ndass jede gseht, was e rächte Künschtler isch\nU när wart itz red mr nid drii, d’Schlimmschte chunt ersch no!“\nD’Jenä het mi Hand drückt, als hätti se nid ghört\n„I hasse das syt Jahre, i chume nid drvo\ngschminkt u usepützlet stahni Samschti / Sunnti dert.“\nU när isch still gsy i dr Bar, als ob alli zueglost hätte\nen Ambulanz mit Blauliecht fahrt ar Fänschterfront verby\nDs Meitschi hindrem Trese het sech bückt u d’CD gwächslet\nu nach zwe Täkt het eine vil z’lut gseit, das müess fasch Manu Chao sy\nI gseh d’Jenä geng no hüüfig, wesi Luscht het git si Bscheid\nde weissi wose finde, z’hinderscht i dr Bar\nim dunkelschte Egge, es Buech uf de Chnöi\nu si luegt uf u fröit sech, dassi nid vil z’spät bi cho\nwill dr letsch Bus scho am Zwölfi fahrt\n6. Zigis & Pose\nI bruche keni Pfärrer zum ga bäte\nu keni vorverfasste Wort zum Troscht\nKeni schwäre Händ uf dr Schultre\nKeni Sunnenufgangscharte uf dr Poscht\nU mier brucht niemer hie es Bier z’spändiere\nIhr chöit lache ohni Schuldgfüehl z’ha\nI weiss, dir heit das nume guet gmeint\nu was cha me scho säge, als dass’s wird wyterga\nIsch ja nüt passiert\nwo nid eh mal passiert\nMir isch scho klar i bi o eine vo dene\nwo näbere Unfallstell plötzlich langsam fahrt\nU o mi dünke d’Lüt chli spannender\nmit Ringe um d’ Ouge umne Gwüehl i de Haar\nWo so filmryf ihres Wyglas vertalpe\nallei i dr Bar, we ds Personal scho putzt\nMr gseh se nümm, we si dehei uf em Bettrand hocke\nu die Zigis u die Pose wider nüt hei gnützt\nJimi Kurt Morrison Janis u dr Syd u dr Jones\nsy alli tot\nDr James Dean u dr River u d’Marilyn\ndie hei alli nüm drvo\nEs brucht ja keni Pfärrer zum ga bäte\nKeni Sunneufgangscharte uf dr Poscht\nEs brucht niemer hie es Bier z’spändiere\nme cha lache ohni Schuldgfüehl z’ha\nDie Meischte hei z’Meischte nume guet gmeint\nu nüt isch sicher, als dass’s wird wyterga\nI hare gseit, irgendeinisch verstöng si’s de o\nwerum’s grad so u nid anders isch cho\nSi isch im Fänschter gstande, d’Arme verschränkt\nhet sech umdräiht u drigluegt, als wär i es Gspänscht\nu het gseit: „We das alls isch, wott z’säge hesch\nde dänk mal, wie’s früecher het tönt.“\nUn es alts Liebeslied us em Radio\nhet mi u mis Schwüge verhöhnt\nSi het mi gloub eh nie so rächt verstande\nnume glachet bim Gah\nIr Wohnig het si nume d’Granium glah\nU si het gseit, irgendeinisch vergöngs mir de o\nwe’s de mängisch gnue geng widr glych sigi cho\nvo wäge i u mis Glyr vo Freiheit u Muet\nu vo eifach druflos u hoffe’s chömm guet\nSi het gseit: „We das alls isch wott z’wünsche hesch\nde stirb du de glücklech allei\nVillech chunnsch so chli um d’Wält um\naber sicher finsch nie es dehei“\nI ha si eh nie kennt\nZum Abschied het si mir no Granium gschänkt\nGang verzell doch vo dim Schade wott als Chind hesch übercho\nu vo de gfüehlslose Lehrer wo di geng bim Gring hei gno\nGang verzell doch s’syg alls grundlos gsy u du e Muschterbueb\naber nach all dene Plage müessisch du jitz schwirig tue\nlost scho zue\nGang verzell doch s’wird alls besser wemer hie alleini sy\nu die Moslem i dr Wüeschti u die Amis ir Prärie\nEs bruuchti nume e chli Ysicht vo dene Tuble dunde z’ Bärn\nschliesslech hei alli guete Schwyzer ihri Brathaärdöpfel gärn\nwählt di scho\nMach e Püle i Merzedes u brunz a Strasserand\noder säg dim Meitschi Bitch u mach di Täg a jeder Wand\nzeig mit em Finger uf die Dicke u rüef „Bibeligrind!“\nmach e Satz mit allne wüeschte Wörter wo du je hesch kennt\nVerzell s’isch niemer uf em Mond gsy u es geit niemer uf e Mars\nu we d’Stars blutt sy i de Filme isch’s nie ihre eiget Arsch\nRock’n’Roll macht aggro u we me wichset wird me blöd\nu weme Wy trinkt seit me d’Wahrheit u Kiffe het no niemer tödt\nalli Linke sy Anarchos, oder alli Rächte brun\nu we dr Latour nid wär gange de wär d’WM z’nächscht Mal z’Thun\nAlles isch e Zuefall u Gott het’s gar nie gä\noder d’Höll wartet uf jede wone nid het welle ahnäh\nstimmt scho zue\nU we du mir druus bisch, oder i bi schnäller gsy\nde verzell du heigsch dr Müeh gä u heigsch’s geng guet gmeint mit mir\nEs heig sech alls nume um mi dräiht obwohl du duurend grännet heigsch\nu du hättsch mir immer zueglost nume i heig ja nüt gseit\ntröschtet di scho\n9. Im Schatte vo däm Bärg\nIm Schatte vo däm Bärg hei mir üs z’erschte Mal gseh\nDu bisch nid gsy wie die Meischte u hesches sälber gloub nid gmerkt\nEs paar vo üs hei grinset, i gibes zue, ig o\nDu hesch entweder nüt derglyche ta oder hesch’s nid übel gnoh\nIm Schatte vo däm Bärg sy mier am Waldrand entlang\ndür ds nasse Gras spaziert u hei stundelang enand\nMüschterli verzellt us üsere churze Läbesgschicht\nuni ha begriffe, wie me zuelost u wie me lehrt, was z’lehren isch\nUs em Schatte vo däm Bärg hesch dini Esel mit dr gnoh\nbisch mit Wanderschue und Rucksack uf u drvo\nUf lengscht vergässne Trampelpfäd südwärts über d’Päss\nU dr Summer isch verby gsy, wo de widr heicho bisch\nVom Thunersee i d’Bretagne hei mers gschafft gha i zwe Tag\nI bi när ehrlich gseit no froh gsy, dass i di bi mier ha gha\nHa im Byfahrersitz zueglost, vomne schlächte Fisch wie glähmt\nu du bisch dr ganz Wäg gfahre, hesch verzellt vo dine Plän\nU kes Schicksal u ke Gott erklärt, was nächhär isch passiert\nDa gits nüt z’verstah, i has gar nid ersch probiert\nU mängisch sitzi mittz i d’ Lüt u trotzdäm dünkt’s mi läär\nI dänke jedes Mal a di uf em Heiwäg\n10. Dr Novämber & i\nChumm, mr schwyge no chli zäme\nz’mindscht bis die Cherze hie usgeit\nI weiss, du möchtsch nomal di Troum verzelle\nI mine nid, i ha Angscht dassd ne versteisch\nJitz sy die Wolke wyterzoge\nu dr Mond isch fürecho\nChumm, mir blibe no chli sitze\nDie Nacht vergeit de o\nUni weiss, i ha viil versproche\nI ha das alles ehrlich gmeint\nMi dünkt dr Herbscht chunnt jedes Jahr früecher\nDr Novämber un i sy us allne Wolke gheit\nEigentlich isch alls ir Ornig\nZ’mindscht dra glouben isch nid schwär\nLue, dr Sturm wo vori düren isch\nhet d’Böim im Garte glährt\nU eigentlich chame alls erkläre\nnume mir isch’s nid so drum\nbis dr Morgenäbel chunnt\nDu heigsch schyns nomal ufghört rouche\nI merke mr nümm, z’wie mängte Mal das isch\nUn i weiss nid, werum si mir so Züüg geng no verzelle\nI hane lengscht gseit, i sig düre mit där Gschicht\nDu sigsch schyns nomal zu ihm zrugg gange\nÄr heig schyns nomal alls vergäh\nUn i wünscht, i wär nid sälber so nes Bischpiel\nwas e verliebte Tubel alls vo dir cha näh\nAber i bi dr nümm bös\nHätt nume gwünscht i wär dr Bös gsy\nI weiss, dass’s nid viel bracht het\nwon i das Glas vrschlage ha\nAber du bisch scho am ga gsy\nun i ha nüm z’verlüüre gha\nJitz göh mr nes us Wäg i dene Spünte\nwo mr denn d’Nächt verhanget hei\nu die Stadt won i di Wuchenänd lang gsuecht ha\nisch plötzlich viel z’chly für üs zwöi\nDe isch dä Troum numen e Furz gsy\nScho guet, es tüüscht sech jede mal\nBi chli meh furt, ha chli meh trunke\nu meh gfluechet u süsch nüt drglyche ta\nU die Gheimnis wott hesch prysgäh\nU die Bilder wott hesch zeigt\nI ha nüt vergässe\nun i has niemerem verzellt\nun i bi dr nümm bös\nMi chli Brüetsch het nöii Fründe gfunde\nItz isch er nümm jede Aabe hie im Dorf am Bach\när blibt über ds Wuchenänd ir Grossstadt unde\nu üsi Mueter ligt nächtelang wach\nÄr isch heicho ire bruchte Läderjagge\nhet zersch d’Frisur gwächslet u när d’Frisur d’Farb\när het zwar no ke Bart aber laht ne scho la wachse\nu üsi Mueter fragt sech was si falsch gmacht het all die Jahr\nMi chli Brüetsch isch vo dehei uszoge\nersch ir Zytig hei mr ne widrgseh\när het Schteine uf Polizischte gworfe\nu vergässe sini Maske abe z’zieh\nÜsi Mueter het am Chuchitisch grännet\nzu mir ufgluegt u gseit: „Är isch dehei.\nI ha ne gragt, ob er nid emal wett dusche\nI sig e Fascho het er gseit.\nDi chly Brüetsch\nDi chly Brüetsch!“\nI bi näb mi chly Brüetsch uf e Balkon ghocket\nÄr het i Räge gstarrt u gseit: „I choufe mr e Hund\nu öies System cha mir a verrotte.\nI bi hässig“, het er gseit\naber nid so gnau werum\nMi chly Brüetsch het nöii Fründe gfunde\nsis Töffli roschtet scho syt Monet hie im Garasch\nÜsi Mueter isch i sim Zimmer gstande\nu het gseit: „Är het doch immer alles gha.“\nD’Helfti vo de Bettli isch scho gjätet\nsi het sech d’Arme fasch verbrönnt\nisch dr ganz Namittag im Garte gsy\ndi truurigi Poscht isch lengscht sortiert\nu ds Stägehuus gwüscht\nu dr Name am Lüti gwächslet\nu när sitzt si uf em Balkon\nGeschter het si d’Muurer Bette troffe\nhet uf em Fridhof Wasser gholt\nsi hei sech aagluegt u nüt z’säge gha\nNächhär het si d’Blueme gosse\nuf em Heiwäg isch si\nvor sire Stammbeiz blibe stah\nDie sy jeden Aabe da\nU mängisch lüte d’Bueben a\nwe si gad vor sim Chleiderschaft schteit\nu si schämt sech u redt vom Wuchenänd\nu nächhär sitzt si i dr Stube u luegt d’Fernbedienig a\nu fasst e chli Muet u nimmt d’Bilder vo de Wänd\nu hänkt se widr dra\ndie sy syt Jahre da\nU nächhär sitzt si uf em Balkon\nHätt em nume no einisch i d’Ouge gluegt\nwenn i’s gwüsst hätt\nAlles wo me gseit het, wome wünscht, me hätti nie\nu was me nid gseit het, wo me dänkt het s’chöm de scho\nwährend si nomal z’Bett macht, di unbruchti Siten o\nstosse si ir Beiz a uf eine meh wo’s z’früech het gnoh\nu si sitzt uf em Balkon\nSingsch nomal für d’Giele u di sturmen Ääbe\ni däm Chäller, wo dir usbout heit\nDr Che u dr Bob Marley uf de Fahne\nwie alli z’Glyche gfyret u verfluechet hei\nSingsch nomal für d’Tröim u die offne Türe\nu alls, wo cho u gangen isch syt denn\nFür die, wo enand hei d’Stange ghalte\nu die Andre, wo me chum meh kennt\nsingsch nomal die Lieder\nNär singsch nomal für ds Meitschi u die grosse Wörter\nwott für sie zum erschte Mal hesch bruucht\nSie im Rock, wo ihrer Muetter ghört het\nNume Duftcherzeliecht u Zueversicht im Ruum\nSingsch nomal für dä, wott denn im Spiegel gseh hesch\nu was er gmeint hett, wär er mal wird sy\nmängs, wo klappt hett u mängs wo anders cho isch\nu mängs, wo nid passiert isch, isch trotzdäm verby\nNär singsch nomal für Näme, wott uf Grabstei gesehsch\ndie gheime Wünsch, wo si hei mit sech gno\nleisch dini Bluemen ab u luegsch i d’Sunne\nu weisch, dass d’immerhin bis hie bisch cho\nu was gscheh isch, isch gscheh\njitz nimmi no chli meh\n15. (Hidden Track) Fleischchopf\nDanke, flott dass dr chlatschet, mi hetts o gfröit, chöit no mi Hand ha\nMir hei enand Rächt gä under üsere Fahne,\nda bruchts nüd zwüsch de Zile, da sy mr gnüegsam\ni verchoufenech es Märli u sägenem Vaterland\ni verchoufenech Angscht u sägere Schutz\ni verchoufenech Hass u nennes gsunde Mönscheverstand\ni säge“ I bi nume ehrlich“ u houen ufe Putz\nGirlande ar Dilli, Wurscht ufem Tisch\nwas underem doppltete Boden isch\ndas heit dr nid welle gseh\nMire Familie geits guet, chöit se ja frage\naber müesst se nid frage, i frage o nümm\nmr hei sogar emal e Hund gha,\naber dä hett nie ufghört bälle weni allein bi heicho\nDr Rasen isch gmäiht, d’Schwyzer Illu isch da gsy\nmir sy o nume Mönsche, si heis gschribe u meh\nhei si nid welle gseh\nu weni mal nid Rächt ha u si’s chöi bewiise\nde sägi eifach nüd bis dasses verbygeit